Ипак шаҳрида фольклор байрами якунига етди – Great Silk Road Festival\nМарғилон шаҳрида бўлиб ўтаётган, бебаҳо меросимизни юксак руҳда тараннум этган “Буюк ипак йўли” халқаро фестивали ўз якуни етди. Тадбирда Фарғона вилоятининг ҳокими Шуҳрат Ғаниев сўзга чиқди. Шунингдек, вазирлик ва идоралар раҳбарлари, дипломатик корпус вакиллари фестивалнинг танатанали ёпилиш маросимида иштирок этди.\nТантанали тадбирда эътироф этилганидек, халқ оғзаки ижоди намуналарини кенг тарғиб этиш ва оммалаштиришда халқ дасталарининг ўрни ва ҳиссаси катта. Айнан шу каби истеъдодларимизнинг изланиш ва интилишлари туфайли ушбу санъат тури бутун дунёда шуҳрат топиб, авлоддан авлодга ўтиб келмоқда. Шу маънода, бугун Марғилон шаҳрида ўтказилган халқаро фестиваль халқимизга хос самимий меҳмондўстлик анъаналарини кенг тарғиб этиб, унда иштирок этаётган ҳар бир иштирокчи қалбида бир умр унутилмас таассуротлар қолдираётгани таъкидланди.\nҲаяжонли дақиқалар. Фестиваль иштирокчиларини тақдирлаш жараёнида ғолиблар номи бирма-бир эътироф этилди.\nРағбат ҳар қайси соҳа вакилининг ривожланишига ва келгуси изланишларига туртки беради. Шуни инобатга олган ҳолда фестивалнинг якуний босқичи ғолибларига ташкилий қўмита томонидан дипломлар, совринлар ва фестиваль рамзлари туширилган эсдалик совғалари топширилди. 1-ўрин ғолиби 3500 АҚШ доллари, 2-ўрин ғолиблари 2500 АҚШ доллари, 3-ўрин ғолиблари 1500 АҚШ доллари миқдоридаги пул мукофотлари билан тақдирланди.\nХалқаро фестивали ғолиби “Ибарат” мусиқий жамоаси (Қирғизистон)\nШунингдек, энг яхши натижа кўрсатган жамоаларга турли номинациялар бўйича пул муокофотлари ва қимматбаҳо совғалар топширилди. Уларнинг сафида хориж давлатларидан ташриф буюрган иштирокчиларнинг борлиги диққатга сазовордир.\n“Чодиржамол” халқ фольклор –этнографик жамоасига (Ўзбекистон, Фарғона), Пуревху Темуужин (Mўғулистон) ҳамда “CSPCS JAPAN” (Япония) мусиқий жамоасига 2-ўрин насб этди.\n–Икки тилда сўзловчи бир халқмиз, деб таъриф берилади ўзбек ва тожик элларига. Дарҳақиқат, бизнинг маданиятларимиз ҳам шу қадар яқинки, уларни бир-биридан айро тасаввур этиш қийин, – дейди Тожикистон халқ артисти, “Анъаналарга содиқ ижро” номинацияси совриндори “БибиХо” фольклор-этнографик ансамбли раҳбари Сайрам Исаева. – Вақт ўтгани сайин жамоамиз репертуари ранг-баранг қўшиқлар билан бойиб бормоқда. Бу каби халқаро миқёсдаги анжуманлар бизни қалбан бирлаштиради. Маданиятларимизни юксалтиради, Ватанга муҳаббатимизни оширади. Турфа тилларда янграган оҳангларни меҳр билан тингладик. Демакки, фолклор санъати ҳамиша барҳаёт.\n3-ўринга “Инвожо” мусиқий жамоаси (Россия, Удмурдск республикаси), “YEMURI Dance company” мусиқа ва рақс жамоаси (Корея Республикаси) ва “Yasaman Group Musician” мусиқий жамоаси (Афғонистон) сазовор бўлдилар.\n“YEMURI Dance company” мусиқа ва рақс жамоаси (Корея Республикаси)\nТақдирлаш маросимидан сўнг гала-концерт бошланди. Унда халқимизнинг севимли санъаткорлари ва фолклор жамоаларининг ўз чиқишлари билан йиғилиганларга хушнудлик улашди.\nШубҳа йўқки, маҳоратли санъаткорлари, беназир санъат шинавандалари билан донг таратган Марғилон бу улкан халқаро анжуманни муносиб кутиб олди. Қадим ва навқирон шаҳар сифатида фестиваль иштирокчилари ва меҳмонларига ўз меҳмоннавозлик, санъатсеварлик салоҳияти, имкониятларини намоён этди.\nСуратлар муаллифи: Муқимжон ҚОДИРОВ\nБугун Марғилон шаҳри “Буюк ипак йўли” халқаро фольклор мусиқа фестивалига мезбон\nYoung amateurs of folklore\nStay with us for three days


Бензин, газ ва электр энергияси нархларини ошириш таклиф этилмоқда – Ўзбекистон\nГлавная / Жамият / Бензин, газ ва электр энергияси нархларини ошириш таклиф этилмоқда\n20.10.2018\tЖамият Comments Off on Бензин, газ ва электр энергияси нархларини ошириш таклиф этилмоқда 44 Показы\n16 ноябрдан Ўзбекистонда бензин, газ ва электр энергияси нархларини ошириш таклиф этилмоқда. Вазирлар Маҳкамасининг ёқилғи-энергетика ресурслари нарх ва тарифларининг ўзгариши тўғрисидаги қарори лойиҳаси жамоатчилик муҳокамаси учун эълон қилинди.\nҲужжат билан 2018−2019 йилларда табиий ва суюлтирилган газ ҳамда электр энергияси нарх ва тарифларига ўзгартишлар киритиш жадвали тасдиқланди.\n16 ноябрдан автобензин ва дизель ёнилғиси чакана нархлари истеъмол солиғини ҳисобга олган ҳолда қуйидагичани ташкил этиши мумкин:\nАи80 маркали автобензин — 4000 сўм/литр;Аи91 маркали автобензин — 4500 сўм/литр;дизел ёқилғиси — 4800 сўм/литр;ЭКО маркали дизел ёқилғиси — 4900 сўм/литр.\nҚонунчилик билан белгилаб берилувчи айрим шахслар тоифалари учун автобензинни харид қилиш харажатлари қисмига 66,7 минг сўм миқдоридаги ҳар ойлик бадал пули тўловларини жорий этиш режалаштирилмоқда. Шунингдек:\nтабиий газ тарифи (ҚҚС ҳисобга олинган ҳолда, 1 куб метрига)\n— ҳисоблаш ускуналари бўлганида аҳолининг коммунал маиший эҳтиёжлари учун:\n2018 йилнинг 16 ноябридан — 320 сўм;2019 йилнинг 1 июнидан- 350 сўм;ҳозирда — 289,74 сўм;\n— ҳисоблаш ускуналари бўлмаган ҳолда аҳолининг коммунал маиший эҳтиёжлари учун:\nовқат тайёрлаш ва иссиқ сув таъминоти учун:\n2018 йилнинг 16 ноябридан — 553 сўм;2019 йилнинг 1 июнидан — 605 сўм;ҳозирда — 501,06 сўм;\n2018 йилнинг 16 ноябридан — 320 сўм;2019 йилнинг 1 июнидан — 350 сўм;ҳозирда — 232,37 сўм;\n2018 йилнинг 16 ноябридан — 950 сўм;2019 йилнинг 1 июнидан — 1200 сўм;ҳозирда — 800 сўм.Электр энергияси нархи (ҚҚС ҳисобга олинган ҳолда, 1 кВт соати учун)\n2018 йил 16 ноябрдан — 331 сўм;2019 йил 1 июндан — 370 сўм;ҳозирда — 228,60 сўм;\nэлектр плиталар ўрнатилган аҳоли турар-жойларида:\n2018 йил 16 ноябрдан -250 сўм;2019 йил 1 июндан — 280 сўм;ҳозирда — 114,30 сўм.\nБундан ташқари, 2019 йил 1 январидан эксперимент тариқасида Тошкентнинг Юнусобод туманида табиий газ ва электр энергияси истеъмолининг базавий нормасини белгилаш таклиф этилмоқда. Унга кўра, бир абонентга бир ойда 300 кВт·соат электр энергияси ҳамда бир абонентга хусусий уйда иситиш мавсуми давомида 1000 кубометр, бошқа ҳолатларда бир абонентга ойига 250 кубометрдан табиий газ истеъмоли базавий нормаси белгиланади.\nЯнги тартибга кўра, базавий нормадан ортиқ ишлатилган табиий газ ва электр энергияси учун белгиланган тарифга 1,2 баробарлик оширилган коэффициент қўлланилади.\nЭксперимент 2019 йилнинг 1 июлига қадар давом этади, сўнгра амалда қўлланилган базавий нормалар натижалари асосида базавий нормаларни келгусида қўллаш бўйича аниқ таклифлар жорий этилади.\nҚарор лойиҳаси муҳокамаси 3 ноябрга қадар давом этади.\nПред. Барселонанинг навбатдаги 5 та ўйни (фото)\nСледующая Японияда ҳибсда ушлаб турилган ўзбекистонлик озод этилди\nСаратон билан хасталанган бола «Наполи» фан-секторини бошқарди


Юбкадаги шаҳзода Чарльз, Афғонистонни тарк этган сўнгги АҚШ ҳарбийси, туғилган кунини нишонлаётган панда. 31 август суратлари - Daryo\n23:54, 31.08.2021 43270\n31 август куни олинган энг сара суратларни тақдим этамиз.\nБерлин ҳайвонот боғидаги Пол ва Пит исмли пандалар иккинчи туғилган кунини нишонламоқда.\nМалайзияда мамлакат мустақиллигининг 64 йиллиги нишонланди.\nМавзуга доир: Мустақилликнинг 30 йиллиги шарафига Малайзия пойтахти Ўзбекистон байроғи рангларида ёритилади\nШотландия миллий кийимидаги шаҳзода Чарльз ва унинг турмуш ўртоғи 90 ёшли Хью Инкстер билан суҳбатлашмоқда. Улар қишлоқ бўйлаб қисқа сайр пайтида маҳаллий дўконлар ва корхоналарга ташриф буюрди.\nМавзуга доир: Қироллик оиласи ҳаётининг ўзига хос афзалликлари\nАфғонистон қаршилик ҳаракати ва «Толибон»га қарши қўзғолон кучлари Панжшер вилоятида ҳарбий машғулотларда қатнашмоқда.\nМавзуга доир: «Толибон»га қарши кучлар етакчиси Аҳмад Масъуд қандай шарт билан жангни тўхтатишини айтди\nМумбай энг машҳур ҳинд худоларидан бири — Кришнанинг туғилган кунини нишонламоқда. Байрам Жанмаштами деб номланади ва Ҳиндистонда бутун мамлакат бўйлаб ўтказилади.\nКобулнинг Ҳамид Карзай халқаро аэропортида Афғонистонни тарк этган охирги америкалик ҳарбий хизматчи АҚШ армиясининг 82-десант бўлинмаси, 18-ҳаво десант корпуси қўмондони, генерал майор Крис Донахуэ.\nМавзуга доир: АҚШ Афғонистондан ўз қўшинларини олиб кетишни якунлади\nSeeds ташкилоти томонидан ўтказилган эмлаш кампанияси доирасида ўз болалари билан ёмғир остида Covaxin вакцинасини кутаётган аёл. ННТ одатда сув тошқини ва бошқа табиий офатлардан кейин ёрдам беришга ихтисослашган.\nТокиода Паралимпиаданинг еттинчи куни якунланди.\nМавзуга доир: Токиода ўтган медалсиз кун, «Реал»га қарши ўйнаши мумкин бўлган Жасур Яхшибоев, Роналду билан шартнома имзолаган «Манчестер Юнайтед». Энг сўнгги спорт янгиликлари\n«Ида» бўрони АҚШнинг Луизиана штатига жиддий зарар етказди ва камида бир кишининг ўлимига сабаб бўлди.\nМавзуга доир: АҚШни остин-устун қилган «Ида» тўфони. Фоторепортаж\nАҚШнинг сўнгги қўшинлари мамлакатдан чиқиб кетганидан сўнг шаҳар аэропортида ўз позициясини эгаллаган «Толибон»нинг Бадри 313 ҳарбий бўлинмаси аъзолари.\nМавзуга доир: «Толибон» Афғонистондан АҚШ қўшинларининг тўлиқ олиб кетилишини қандай нишонлади? (фото ва видео)\nВенесуэлалик Белкис Даянара Мота Эчарри Токио—2020 Паралимпия ўйинлари пайтида Токио сув спорти марказида аёллар ўртасидаги 100 метрга эркин усулда сузиш мусобақаси финалида қатнашмоқда.\nБишкекда Қирғизистон Мустақиллик куни шарафига парад бўлиб ўтди.\nКалифорниядаги ўрмон ёнғинлари машҳур сайёҳлик жойи — Таҳоэ кўлига яқинлашмоқда.\nАвстралиянинг Auburn ботаника боғидаги сув калтакесаги.\nАфғонистонлик Ҳусайн Расули Токио Паралимпиадасида эркаклар ўртасидаги узунликка сакраш мусобақаси учун стадионга кирмоқда.\nПариждаги аукцион уйида 66 миллион ёшдан ошган Трицератопс скелети сотилди.\nМексика мактабларида ўқиш жараёни анъанавий тарзда бошланди.\nМанилада тиббиёт ходимлари иш ҳақи кечиктирилгани учун норозилик намойиши ўтказди.\nБангладешдаги темирни қайта ишлаш заводида ишлайдиган 12 ёшли йигит.\nАҚШ ҳарбий-ҳаво кучларининг самолётидан тушган Кобулдан эвакуация қилинган афғон қочқинлари. Испания мамлакат жанубидаги Рота ва Морон-де-ла-Фронтера авиабазаларига АҚШ томонидан олиб келинган 4000 афғонни қабул қилишга рози бўлди.\nТереза онанинг туғилган куни, Исроил—Фаластин чегарасида чиққан можаро, итни отиб ўлдиргани учун судга берилган полиция. 26 август суратлари\nРеанимацияга айлантирилган черков, стол теннис ўйнаётган қўлсиз спортчи, АҚШга етиб борган афғон қочқинлари. 25 август суратлари\nСочида нишонланган Ҳоли, вазифасини тугатган сапёр, олов ёрдамида ов қилаётган балиқчилар. 23 август суратлари\nТошкент орқали Германияга эвакуация қилинган охирги афғон, «қон»га тўлган фаввора, айиқни тинчлантираётган ходим. Ҳафта суратлари\n07:30, 08.05.2022 77152\n23:44, 29.04.2022 99656\n02:28 Бугун 2562\n01:59 Бугун 3386\n00:13 Бугун 9210\n00:09 Бугун 6630\n14:16, 21.05.2022 65198\n18:44, 20.05.2022 45555\n22:10, 20.05.2022 42352


Oukitel компанияси 10000 мА/с сиғимига эга батарейкали телефон ишлаб чиқармоқчи\n14:34 / 22.06.2015\nХитойнинг мобил телефонлар ишлаб чиқаришга ихтисослашган Oukitel компанияси яқин вақтларда 10000 мА/с сиғимига эга батарейкали телефон ишлаб чиқармоқчи. Бу ҳақда PhoneArena нашри хабар тарқатди.\nҲозирча унинг Android 5.1 Lollipop, опрацион тизимида ишлаши маълум қилинган. Бироқ бошқа техник имкониятлари борасидаги маълумотлар сирлигича қолмоқда.\nPhoneArena ходимлари Oukitel компаниясига мазкур рекорд даражадаги аккумляторга эга бўлиши кутилаётган смартфон оғирлиги ва ҳажми қандай бўлишини сўраб мурожаат қилишганида, қурилманинг прототипи расмини жўнатишган.\nҲозирги кунга қадар жаҳон смартфон бозорида 4000 мА/с бўлган телефон энг юқори қувватли телефон сифатида ном қозониб келганди. Асосан Хитойнинг бошқа бир компанияси Lenovo томонидан чиқарилаётган бундай қувватли телефонлар 2 кун давомида қувватланмасдан ишлатиш имконияти борлиги ҳақида гапириб келинган.\nOukitel эса энг қувватли смартфондан 2,5 баравар кўпроқ қувватли аккумляторни оммага тақдим этишга шай.\nДунё смартфон бозорининг энг машҳур қурилмалари Samsung Galaxy S6 (2550 мАс), Apple iPhone 6 – (1810 мАс) ва Sony Xperia Z3 (3100 мАс) аккумляторлари билан солиштирганда бу жуда юқори кўрсаткичдир.\nМаълумот ўрнида таъкидлаб ўтиш жоиз, Oukitel компанияси ўз расмий сайтида яқин 3-5 йил ичида дунёнинг энг йирик смартфон ишлаб чиқарувчилар учлигига киришни режалаштирган. Ҳозирги кунга қадар компания уч турдаги смартфонларни оммага тақдим этиган.


Саратонда сара ишлайлик – Сурхон тонги\nБош саҳифа / Қишлоқ хўжалиги / Саратонда сара ишлайлик\nСаратонда сара ишлайлик\nИюл 3, 2018\tҚишлоқ хўжалиги Изоҳ қолдириш 697 Кўрилди\nПахтакорлар учун июль масъулиятли ва серташвиш ой. Мутахассисларнинг башоратига кўра, иссиқ ҳаво ҳарорати узоқ давом этиши кутилмоқда. Ғўза иссиқсевар ўсимлик бўлса ҳам ҳаво ҳарорати 35-36 даражага кўтарилганда физиологик жараёнлар секинлашади, фотосинтез ва биомасса ҳосил бўлиши жуда пасаяди, ўсимлик тургор ҳолатдан плазмолик — сўлиш ҳолатига ўтади.\nҲозир ғўза гуллаш, кўсаклаш фазасида. Ўсимликда биомасса кўпайиб, фотосинтез жараёни кучайган. Озиқлантирилган далаларда ғўзанинг сувга талаби ошган. Ҳаво ҳароратининг кўтарилиб бориши, кучли шамолларнинг тез-тез такрорланиши ва гармсел шамолларининг бўлиб туриши туфайли ғўзанинг сувга бўлган талаби ошади.\nСув танқислиги сезилиб турган ҳозирги пайт да далани қорапушта қилиб суғориш шарт эмас. Тўпланган ҳосилнинг асосий қисмини сақлаб қолиш мақсадида эгат оралатиб суғориш, суғориш давомийлигини кўпи билан 18-24 соатдан оширмаслик, ҳар 60-80 метрда ўқариқлар олиш, тунги сувлашга алоҳида эътибор бериш тавсия этилади. Далаларни қорапушта қилиб суғориш ғўзанинг ғовлаб кетиши ва тўпланган ҳосилнинг кўп қисми тўкилиб кетишига олиб келади. Ҳосилни сақлаб қолиш учун суғоришдан сўнг дала етилиши билан қатор ораларига оби-тобида чуқур ишлов бериш талаб этилади.\nҒўзада шона, гул кўпаяётган ҳозирги пайт да культиватор ишчи органлари мато билан ўралган бўлиши, ишчи органлар сонини бироз камайтириб, қатор ораларига чуқурроқ ишлов бериш, тракторларни секин ҳайдаб, тўпланган ҳосилни сақлаб қолиш муҳимдир. Эрталаб эмас, балки ғўзада тургор ҳолат пасайган ва ҳаво ҳарорати кўтарилганда ишлов бериш мақсадга мувофиқ.\nҒўзани 10 июлдан кечиктирмай озиқлантириш тавсия этилади. Шарбат усулида суғориш мўл ҳосил етиштиришга хизмат қилади. Далага шарбат суви бир марта оқизилса, ҳосилдорлик 2-4 центнерга ва икки марта шарбат суви берилса, ҳосилдорлик камида 4-6 центнерга ортади. Шарбат суви ичган ғўзада макро ва микроэлементлар кўп тўпланади, тупроқда нам лик узоқ сақланади.\nҒовлаб ўсаётган ғўзаларга гуллаш фазасида 40-45 грамм ва кўсаклаш фазасида 90 грамм “Энтожеан” ишлатиш ҳосил элементларини сақлаб қолиш билан бирга, ўсимлик бўғинлар оралиғи қисқариши, барглар сатҳи камайиши, қалинлашиши ва дағаллашиши ҳисобига ҳашоратлар камроқ зарар етказишига сабаб бўлади.\nИюль ойи давомида эрталабки ва кечки сал- қин пайтларда ғўзани суспензия қилиш, яъни баргидан карбамид, калий ва фосфорли ўғитлари билан озиқлантириш ўсимликнинг жазирама иссиқ ҳарорат ва гармсел шамолларга чидамлилиги, бардошлилигини оширади.\nБугун пахтазорда қандала, ўргимчаккана, кўсак қурти жуда кўп. Ғўза ва унинг ҳосилини зараркунандалардан ҳимоялаш учун биринчи навбатда биолабораторияларда фойдали ҳашоратларни кўпайтириш, ҳар гектар пахтазорга перемон тутқичлар қўйиш, шунингдек, мутахассислар тавсияси билан кимёвий чоралар қўллаш ва назоратни кучайтириш талаб қилинади.\nпахта селекцияси, уруғчилиги ва етиштириш\nинститути Сурхондарё илмий-тажриба\nлаборатория мудири, қишлоқ\nхўжалик фанлари номзоди\nОлдинги Ҳикматлар ижобати\nКейинги Спорт мактабида\nЎзбек – Афғон дўстлиги ва ҳамкорлиги абадийдир


ЎзА - Ҳусниддиннинг орзуси ушалди\n06.02.2015 18:21 Ватан ҳимояси – муқаддас бурч\nҲусниддиннинг орзуси ушалди\nПрезидентимизнинг 2014 йил 26 декабрдаги “Ўзбекистон Республикаси фуқароларини муддатли ҳарбий хизматга навбатдаги чақируви ҳамда белгиланган хизмат муддатларини ўтаб бўлган ҳарбий хизматчиларни Қуролли Кучлар резервига бўшатиш тўғрисида”ги қарорига мувофиқ, Сурхондарё вилоятида йигитларни ҳарбий хизматга тантанали кузатиш маросими бўлиб ўтди.\nСурхондарё вилояти мудофаа ишлари бошқармаси йиғин пунктида ташкил этилган тадбирда маҳаллий ҳокимият, давлат ва жамоат ташкилотлари вакиллари, фахрийлар ҳамда чақирилувчиларнинг ота-оналари иштирок этди.\nТадбирда Президентимиз раҳнамолигида мамлакатимиз Қуролли Кучларида амалга оширилаётган изчил ислоҳотлар тинч-осойишта ва фаровон ҳаётимизни таъминлашда муҳим омил бўлаётгани таъкидланди.\nМустақиллик йилларида мамлакатимиз хавфсизлиги ва ҳудудий яхлитлигини таъминлашга қодир миллий армиямиз ҳамда ҳарбий хизматчиларни ижтимоий ҳимоя қилишнинг мустаҳкам ва ишончли тизими барпо этилди. Ҳарбий тузилмалар замонавий техника, қурол-яроғ ва етук мутахассислар билан таъминланиб, қисмларда соғлом муҳит яратилди. Сафларни тўлдириш таркиби такомиллашиб, муддатли ҳарбий хизмат бир йилгача қисқарди. Сафарбарлик чақирув мавсумини юқори савияда ўтказиш учун ёшларни муддатли ҳарбий хизматга чақирув ва йиғин пунктларининг инфратузилмаси тубдан янгиланди. Муддатли ҳарбий хизматга тест синовлари асосида жисмонан соғлом, маънан етук, мард ва жасур ўғлонларни саралаб олиш жорий этилди.\nДавлатимиз раҳбарининг 2008 йил 20 ноябрдаги “Фуқароларнинг Ўзбекистон Республикаси Қуролли Кучларида муддатли ҳарбий хизматни ўташ шарт-шароитларини такомиллаштириш чора-тадбирлари тўғрисида”ги фармони бу борада муҳим дастуриламал бўлаётир.\n– Муддатли ҳарбий хизматни олис ва совуқ ўлкаларда ўташимга тўғри келган, – дейди Шўрчи тумани Шакаркўл маҳалласидан хизматга чақирилган Жасур Боқиевнинг отаси Мажид Ҳамидов. – Ўша йилларни бугунги аскарларимиз ҳаёти билан таққослайдиган бўлсак, Президентимиз раҳнамолигида Ватан ҳимоячилари учун барча шароит ва имкониятлар яратилгани яққол намоён бўлади. Фарзандларимизни мана шундай замонавий армиямиз сафларига кузатаётганимиздан фахрланамиз.\nДеновлик Ҳусниддин Шералиев болаликдан ҳарбий бўлишни орзу қилди. Спорт билан мунтазам шуғулланиб, жисмонан чиниқди. Денов енгил саноат касб-ҳунар коллежини муваффақиятли тугатиб, муддатли ҳарбий хизматга астойдил тайёргарлик кўрди.\n– Чақирув мавсумида жисмоний тайёргарлик ва тест синовларидан етарли балл тўплаб, муддатли ҳарбий хизматга йўлланма олганимдан хурсандман, – дейди Ҳусниддин. – Йигитлик бурчимни аъло даражада ўтаб, пойтахтимиздаги ҳарбий ўқув юртида ўқишни давом эттирмоқчиман.


Ўзбекистон талабалари ассоциацияси ташкил этилди - zarnews.uz\n2020 йил 25 декабрь куни ўтказилган Ёшлар форумида давлатимиз раҳбари талабаларнинг таклифларини тинглаб, уларни қўллаб-қувватлаган эди. Хусусан, ўша тадбирда самарқандлик талабалардан бири томонидан билдирилган талабалар ассоциациясини ташкил этиш таклифи ҳам маъқулланганди.\nЎтган ҳафта Самарқандда Олий ва ўрта махсус таълим вазирлиги, Адлия вазирлиги, Ўзбекистон ёшлар ишлари агентлиги ва вилоят ҳокимлиги ҳамкорлигида ташкил этилган талабалари ассоциациясининг биринчи таъсис форуми бўлиб ўтди.\nОнлайн-мулоқот тарзида ўтказилган тадбирда мамлакатимиздаги нуфузли олий таълим муассасалари билан бирга Халқаро университетлар ассоциацияси, АҚШ, Япония, Жанубий Корея, Хитой, Нидерландия, Россия, Ҳиндистон, Афғонистон, Исроил, Туркия, Беларусь, Венгрия каби давлатларнинг талаба-ёшлари иштирок этди.\n- Ассоциацияни ташкил этишдан асосий мақсад талабаларни жамоатчилик бошқаруви асосида бирлаштиришдан иборат, - дейди Самарқанд давлат университети ректори Рустам Холмуродов. – Давлатимиз раҳбари бу ташаббус самарқандлик ёшлардан чиққан экан, улар муаллифлик қилсин, шу вилоят ассоциациянинг жойлашув ўрни бўлсин, деган фикрни илгари сурди.\n- Юртбошимизнинг форум доирасидаги ёшлар билан учрашувида Ўзбекистон талабалари ассоциациясини ташкил этиш таклифини билдирган эдим, - дейди Самарқанд давлат чет тиллар институти талабаси Маржона Самадова. – Орадан кўп ўтмай бу ташаббус амалга ошди ва ассоциациянинг биринчи таъсис йиғилишини ўтказдик. Ишонаманки, ушбу лойиҳа мамлакатимизда талабалар жамияти қурилишининг муҳим пойдевори бўлади.


ЎзА - Осиё ўйинлари-2018: Яна бир неча дақиқалардан сўнг...\n18.08.2018 14:06 Чоп этиш версияси\nОсиё ўйинлари-2018: Яна бир неча дақиқалардан сўнг...\nИндонезияда XVIII Осиё ўйинларининг тантанали очилиш маросими бошланади.\nТошкент вақти билан соат 16:08да бошланадиган очилиш маросимида иштирокчи мамлакатлар вакиллари ўз байроқлари билан стадион бўйлаб чиқиш қилишади. Ўзбекистон спорт делегациясида боксчи, Осиё чемпиони, Осиё ўйинлари совриндори Исроил Мадримов байроқдор вазифасини бажаради.\nМусобақада 15000 нафарга яқин спортчи ва расмий шахслар 40та спорт тури бўйича 67та йўналишда баҳсларга киришади ва унда 465та медаль жамланмаси ўйналади. Жакарта ва Палембанг шаҳарларида ўтадиган спорт ўйинларини 5000 нафардан зиёд оммавий ахборот воситалари бевосита воқеа жойидан ёритиб борадилар. Бу галги қитъа ўйинларида Ўзбекистондан ҳам 20 нафар журналист иштирок этишмоқда.\nЭслатиб ўтамиз, Осиё ўйинлари ўз тарихида илк маротаба икки шаҳарда (Жакарта ва Палембанг) ўтказилмоқда.\nХабарингиз бор, расмий мусобақада вакилларимизнинг айримлари ўз иштирокларини бошлаб юборишган. Футболчиларимиз бир эмас, иккита ўйин ўтказишиб (Бангладеш ва Қатар термасини мағлубиятга учратган), муддатидан олдин навбатдаги босқич масаласини ҳал этиб бўлган. Асосий мусобақаларга эса эртага старт берилади. Унда биринчилардан бўлиб сузиш, эркин кураш, ушу, ўқ отиш, академик эшкак эшиш, теннис ҳамда қиличбозлик бўйича баҳсларда спортчиларимиз ўз имкониятларини синовдан ўтказишади.


Ўзбекистонга газсиз минерал сувнинг кириб келиши қандай кечган\n“Корзинка” супермаркетлари раҳбари Зафар Ҳошимов ўзининг Facebook’даги саҳифасида Ўзбекистонга газсиз сувларнинг кириб келиш жараёнини хотирлайди. У 1994 йилда рўй берган воқеани ёдга олади.\n“Англияда ўқишни тугатиб, Тошкентга қайтаётганимда самолётда яқиндагина очилган UzBAT компаниясининг британиялик ходими менга ҳамроҳ бўлди. У бизнинг крандаги сувимизга ишонмаслигидан шикоят қилиб, ўзи билан бирга чой ва кофе дамлаш ва (диққат!) тишларини тозалаш учун икки чемодан газсиз сув олиб кетаётганини айтди. Кейинчалик мен деярли барча экспатлар шундай қилишини билдим. Ўшанда менда биринчи марта Европанинг газсиз сувини ПЭТ қадоқда Ўзбекистонга келтириш ғояси пайдо бўлганди. Ўша йилнинг ноябрь ойида биз Франциядаги Roxane манбасидан Cristaline сувларининг илк контейнерини олиб келдик”, - дейди тадбиркор.\nҲа, бу мамлакатимиздаги илк минерал газсиз сув тижорат партияси эди. Ўша пайтда Зафар Ҳошимовнинг дўстлари ва қариндошлари унинг нима учун “сув қувурида тайёр оқиб турган оддий сув”ни келтирганига ажабланишган. У пайтлар минерал сув деганда фақат газли сув тушунилар эди.\nТадбиркор Франциядан келтирилган газсиз минерал сувининг илк сотувларини “Ўзбекистон” меҳмонхонасининг 16-қаватидаги ресторанида ҳамда ҳозирги Тата меҳмонхонасининг қаршисидаги Иверсон дўконида йўлга қўйган. Улар дастлаб синов учун бир неча қути олиб қолишган, лекин икки ҳафта ўтибди ҳамки, улардан дарак бўлмаган.\nТадбиркор бундан бироз хафа бўлиб турган вақтида Иверсон дўконидан икки киши келиб, яна 800 қути ярим литрлик минерал сув сотиб олишларини айтишган. Бу деярли 10 000 бутилка ёки контейнернинг ярмидан кўпроғи деганидир. Уларни харид қилган дўкондорлар икки ҳафтадан кейин яна шунча тайёрлаб қўйишни сўраб кетишган. Икки ойдан сўнг сотувлар ойига 20 контейнергача ўсди.\n“Бироқ бу бизнес узоққа чўзилмади, - дейди Зафар Ҳошимов. – 1995 йилнинг бошида Андижонда биринчи маҳаллий газсиз минерал сув Тянь-Шань бренди остида ПЭТ бутилкаларда ишлаб чиқарила бошлади. Менинг шахсий фикримча ҳамда хорижликларнинг фикрича, бу минерал суви ажойиб эди. Cristaline сувининг муваффақияти Тянь-Шань сувини ишлаб чиқаришга таъсир кўрсатганига ҳали-ҳануз ишонгим келади”.\nБу шунчаки қуруқ гаплар эмас, албатта. Атрофдаги инсонларнинг гапларига эътиборли бўлинг, зеро улардан тўғри хулоса чиқариб, ўзингиз учун бирор янгилик кашф қилсангиз, ажаб эмас. Омадли инсонларнинг бу каби ибратли ҳикоялари ёшларга тўғри йўл кўрсатиши шубҳасиз.


ЖССТ кучайтирувчи дозаларга мораторийни узайтириш тарафдори\n09 Sentabr 17:15 / Published in COVID-19\nЖаҳон соғлиқни сақлаш ташкилоти (ЖССТ) бош директори Тедрос Гебрейесус коронавирусга қарши вакцинанинг кучайтирувчи (бустер) дозасини киритишга жорий мораторийни узайтиришга чақирди.\nУ бой мамлакатларни вакциналар билан бўлишишга ва «бошқа» эмланганларга нисбатан камситиш амалиётига йул қўймасликка чақирди, дея хабар беради БМТ матбуот хизмати.\n«Бир ой олдин, мен, ҳеч бўлмаганда сентябр ойининг охиригача, бутун дунё бўйлаб, биринчи дозани ҳам олмаган, энг ҳимоясиз одамларни эмлаш учун, кучайтирувчи дозага глобал мораторий чақирган эдим. Ўшандан бери дунёда деярли ҳеч нарса ўзгармади, шунинг учун бугун мен мораторийни ҳеч бўлмаганда йил охиригача узайтиришга чақираман, шунда ҳар бир мамлакат ўз аҳолисининг камида 40% ни эмлаши мумкин», — деди ЖССТ раҳбари.\nУнинг қўшимча қилишича, эмлашларнинг учинчи дозаси (кучайтиргичи) фақат иммунитети заиф одамларнинг жуда кичик гуруҳига керак бўлиши мумкин. Аммо ҳозирча ЖССТ уларни аҳолининг барча қатламлари ва хусусан, эмланган тўлиқ соғлом одамлар учун ишлатилишига қарши.\nБугунги кунга келиб, бутун дунё бўйлаб 5,5 миллиард дозалик вакциналар юборилган ва уларнинг қарийб 80% юқори ва ўрта даромадли мамлакатларда. ЖССТ раҳбари Бирлашган Миллатлар Ташкилотининг глобал мақсадларини эслади: шу йилнинг сентябрига қадар ҳар бир мамлакат аҳолисининг камида 10% ни, йил охиригача — 40% ни ва келаси йилнинг ўрталарига — 70% эмлаш керак. .\nУнинг сўзларига кўра, юқори даромадли 90% мамлакатларнинг қарийб 10%га, 70% дан кўпроғи 40% га мақсадига эришган.\n«Кам таъминланган мамлакатларнинг ҳеч бири ўз мақсадларига эриша олмади. Бу уларнинг айби эмас”, — дейди доктор Тедрос.\nУ, шунингдек, бой давлатлар 1 миллиарддан ортиқ дозани хайрия қилишга ваъда беришганини, лекин ҳозирча ваъда қилинганининг 15% дан камроқини юборганини эслади.\nТедрос Гебрейесус вакциналарни тенг тақисмлашга чақирди. У одамлар COVID-19дан ўлишда давом этишини эслади. Ўтган йилнинг октябр ойидан бери вирус ҳар ҳафтада 50,000 кишининг ҳаётига зомин бўлди. Ва охирги бир ой ичида 70 минг киши вафот этди.\nЖССТ раҳбари Женевадаги брифингда қилган нутқида, Жаҳон соғлиқни сақлаш ташкилоти томонидан фавқулодда ҳолатларда фойдаланиш учун эмланган, лекин уларнинг миллий назорат органлари томонидан тасдиқланмаган одамларга киришни рад этган бир қатор мамлакатларнинг сиёсатини қоралади.\nTagged under: бустер доза, ЖССТ, кучайтирувчи доза, РАҲБАР, ЭМЛАШ\nЎтган кунида 422 221 киши COVID-19 га қарши эмланди


Россияда мусулмонларга қарши иғволар кўпаймоқда\n22 октябрга ўтар кечаси номаълум кимсалар Волгограддаги мусулмонлар ибодат- хонасини ёқиб юборишга уринди. Петербургда муҳожирларга қарши қаратилган “Русская зачистка”лар ташаббусчиси, миллатчи Николай Бондарик Қурбон ҳайити куни мусулмонларга қарши провокацияларни уюштирганликда айбланиб ҳибс этилди. Терговчилар уни мусулмон ва меҳнат муҳожирларига қарши оммавий тартибсизликларни келтириб чиқаришга уринганликда гумонламоқда. Россиянинг бошқа минтақаларида ҳам мусулмонларга қарши иғволар уюштирилмоқда.\nСенатор Добринин мигрантлар ҳимоясига чиқди\nРоссия Федерацияси Кенгашининг конституциявий, ҳуқуқий, суд ва фуқаролик жамиятини ривожлантириш масалалари бўйича қўмитаси ўринбосари Константин Добринин Россия Ички ишлар вазирлигига мамлакатда кенг қулоч ёяётган ултрамиллатчилар ташкилотларини қатъий назорат остига олишни сўраб расмий сўровнома юборди.\nРоссия парламентининг юқори палатаси матбуот маркази тарқатган хабарга кўра, бу мурожаатнома Россияда яшаётган мигрантлар ва миллий озчилик вакилларига нисбатан қилинаётган жиноятлар олдини олиш учун юборилган.\nУнда депутат Добринин ўтган ҳафта Москвада Ўзбекистон ва Озарбайжон фуқароларининг вахшийларча ўлдирилиши радикал миллатчиларнинг “қасос акти” ўлароқ баҳоланиши кераклинини айтди.\n- Гап шундаки, жиноий қонунчиликнинг мигрант ёки мигрант бўлмаган шахснинг ўлдирилишига муносабати бир хилда бўлиши шарт. Давлат бунга қаттиқ ва кескин жавоб бериши керак. Худо кўрсатмасин, агарда миллатчилар ҳаракатларига ҳукумат ва ҳуқуқ-тартибот органлари уларни қўллаб-қувватланаётгани туюлиб қолса, биз миллатлараро жиноятлар тўлқини остида кўмилиб қоламиз, деди сенатор Добринин.\nКонстантин Добринин содир этилган жиноятни конкрет миллат вакилларига ёймасликка ва ҳуқуқ-тартибот идораларини барча инсонларнинг ҳуқуқларини бир хилда ҳимоя қилишга даъват этди.\nВолгоградда мусулмонлар ибодатхонасига ҳужум уюштирилди\nАйни пайтда, Россиянинг турли минталақарида одамларнинг нафақат миллий қиёфаси, балки диний мотивлар асосида қилинаётган ҳужумлар сони кўпайгани кузатилмоқда.\n22 октябрга ўтар кечаси номаълум қолаётган шахслар Волгограднинг Лавровая кўчаси 16 уйда жойлашган мусулмонларнинг расман рўйхатга олинмаган масжидини ёқиб юбормоқчи бўлди.\nМасжид имоми Рустам Ҳазрат шу ибодатхонада 8 нафар фарзанди билан яшашини журналистларга гапириб берди.\n- Биз рафиқам ва 8 нафар фарзандим билан бу ерда доимий яшаймиз. Кечаси ухлаб ётган эдик, соат 3:30 ларда кескин товуш эшитилди. Нима бўлганини англай олмай қолдик – шамолмикин, деб. Шунда бадбўй хид тарқалди. Хотиним болохонадан “Ёняпмиз!”, деб бақириб қолди. Келсам – иккита дераза ойнаси синган, гилам ёняпти, дейди ўз кучи билан оловни ўчирганини айтган масжид имоми.\nКузатувчилар бу ҳужум кеча куни Волгоградда худкуш аёл ўзини рейс автобусида портлатишига маҳаллий миллатчи-тақирбошларнинг жавоби эканини тахмин қилмоқда.\nПетербургдаги миллатчилар раҳбари иғвогарликда айбланмоқда\nПетербургда 15 октябр куни нишонланган Қурбон байрамида миллатчилар қатор провокацияларга тайёргарлик кўрилгани маҳаллий ҳуқуқ-тартибот органлари томонидан фош этилгани айтилмоқда.\nМаҳаллий терговчилар тахминларига кўра, маҳаллий миллатчилар етакчиси 47 ёшли Николай Бондарик 16 ёшли петербурглик Федор Пименовга ўз елкасини пичоқ билан кесиб, Горковская метро бекати олдида унга гўё кавказлик ёки марказий осиёлик муҳожирлар пичоқ билан жароҳат етказганлигини овоза қилишни буюрган.\nНиколай Бондарик Питернинг Просвешчения проспектидаги асосан мусулмон муҳожирлар қатнайдиган ошхонага кириб, жанжал кўтаришни ташкиллаштирганликда гумонланмоқда.\n“Бондарик ижтимоий тармоқ орқали мигрантларга қарши акцияда иштирок этишни таклиф этаётганини кўриб қолдим ва жавоб бердим”, дейди 25 ёшига келиб аллақачон судланишга улгурган Василий Баранов.\n- Учрашдик, у менга нима қилишни тушунтирди ва бу амал учун менга 20 минг рубл беришни ваъда қилди, дейди Василий Баранов.\nБаранов кафега кириб жанжаллашиб чиққанидан кейин, кўчага югуриб чиққан ва уни ёллаган миллатчилар олдига яқинлашганида, улар унинг қорнига травматик пистолетдан ўқ узган.\nБондарик ва унинг сафдошлари режасига кўра, бу ҳужумлар ортида Қурбон байрамини нишонлаётган мусулмонлар туриши керак бўлган.\nИғвогарлар жароҳат олишга улгурмасдан, Николай Бондарикнинг “ВКонтактеда”ги саҳифасида “мусулмонлардан жабрланган рус йигитлари”нинг жароҳатлари тасвирланган фото ва хабарлар осилди, деярли барча йирик ахборот воситалари Николай Бондарикдан бу ҳодисалар батафсил ёритилган маълумотларни олди.\nСанкт-Петербург бўйича полиция бошқармаси раҳбари Сергей Умнов айнан Бондарикнинг шошқолоқлиги унга панд берганини гапирди журналистлар олдида қилган чиқишида.\n- Бу миллатчилар томонидан халқни муҳожирларга қарши кўтаришга қаратилган аниқ уюштирилган акция, эътибор беринг – Бирюлёводан кейинги вазиятдан фойдаланмоқчи бўлган булар, деди Петербургнинг бош полициячиси Сергей Умнов.\n“Жабрланган” Василий Баранов кўрсатмаларига асосан, Николай Бондарик ва унинг бошқа касбдошлари ҳибсга олинди. Ўз айбини тан олмаётган ва бу йигитларни умуман танимаслигини гапирган Бондарик Россия Жиноят Кодексининг 282 – миллатлараро низони келтириб чиқариш моддаси асосида жавобгарликка тортилди.\nҚўшимча қилиш жойизки, 20 октябр куни Петербург миллатчилари “Қурбон байрамига бизнинг жавобимиз!” шиори остида навбатдаги “рус зачисткасини” ўтказиш ва “шаҳарни ўзларига қайтариб олиш” акциясига тайёргарлик кўраётган эди. Ҳозирча маҳаллий суд “Русская зачистка” миллатчилар акциялари ташаббусчиси Николай Бондарикни икки ойлик қамоққа ташлади.


Токио-2020. Икки нафар пара сузувчимиз медаллар учун курашни давом эттирадиган бўлди\n26 август, 2021, 07:03\nПаралимпиячиларимизнинг Токио-2020 ёзги Паралимпия ўйинларидаги иштироки давом этади. Бундан бироз аввал 4 нафар пара сузувчимиз S13 классда 100 метрга чалқанча усулда сузиш бўйича саралаш баҳсларида иштирок этди.\nЖумладан, эркаклар ўртасида Музаффар Турсунхўжаев ва Ислам Асланов, аёллар ўртасида эса Шоҳсанамхон Тошпўлатова ва Нигорахон Мирзоҳидова стартга чиқди. Афсуски, йигитларимизга бироз омад етишмади ва улар саралашда 5- ва 6-ўринларни эгаллаб, финал босқичига ўта олишмади. Бироқ аёллар ўртасидаги саралаш баҳсларида қатнашган иккала спортчимиз – Шоҳсанамхон Тошпўлатова ҳамда Нигорахон Мирзоҳидова финал босқич йўлланмасини нақд қилди. Нигорахон финишга 2-бўлиб етиб келган бўлса, Шоҳсанамхон 5-ўринни эгаллади.\nАёллар 100 метрга чалқанча усулда сузиш бўйича финал баҳси бугун Тошкент вақти билан соат 15:12 да бўлиб ўтади.


8та хато йиғиштириш ишларини йўққа чиқаради | LifeHaq.uz\n8та хато йиғиштириш ишларини йўққа чиқаради\nХонадонни йиғиштириш жараёнида ташқаридан ифлос кўринмайдиган нарсаларни тозалаш борасида ҳеч ўйланганмисиз? Зеро, хонадондаги маълум жойларни мунтазам эътиборсиз қолдириш орқали зарарли микроорганизмларнинг яшаши, кўпайиши ва ҳар куни саломатлигимизга салбий таъсир кўрсатишига имкон яратамиз.\nҚуйида сизни йиғиштириш чоғида кўпинча унутиладиган жойлар ҳамда йиғиштириш натижасини сезиларли равишда камайтирадиган ҳатти-ҳаракатлар рўйхати билан таништирамиз.\n1. Кир ювиш машинасини тозаламаймиз\nИфлос кир ювиш машинасидан келиб чиқадиган асосий хавф кийимга бактериялар ва замбуруғ пораларининг тарқалишидир. Бу соғлом одамлар учун ҳам хавфли бўлиб, аллергия ёки астмадан азият чекадиганларда жиддий оқибатларга олиб келиши мумкин.\nИфлос зарралар барабанда, кир ювиш кукуни солинадиган ва чайиш бўлмаларида қолади. Мутахассислар 2 ҳафтада бир марта махсус тозалаш воситаси ёки лимон кислотасини қўшган ҳолда, бўш кир ювиш машинасини максимал юқори ҳарорат билан ишга тушириш орқали профилактик тозалашни тавсия қиладилар.\n2. Юмалоқ симчўткани ёпиқ идишда сақлаймиз\nУнитаз учун мўлжалланган симчўтка уйдаги энг ифлос буюмлардан бири. Уни фойдаланишдан аввал қуритиб, вақти-вақти билан дезинфекция қилиш орқали бактериялар миқдорини анча камайтириш мумкин. Герметик ёпиқлик микробларнинг тарқалиши учун ажойиб муҳит бўлиб, улар симчўткадан фойдаланиш вақтида бутун ҳожатхона бўйлаб ёйилади.\nСимчўтка учун тозалашлар орасида уни қуруқ сақлаб турадиган махсус ушлагични сотиб олиш ёки фойдаланилганидан сўнг уни 10 дақиқага юқоридаги суратда кўрсатилганидек жойлаштириш мумкин.\n3. Раковиналарни камдан-кам дезинфекциялаймиз\nКўпинча раковинани ювганда сув тушадиган жойни унутамиз ва фақатгина ёқимсиз ҳид пайдо бўлганида унга эътибор қаратамиз. Тор тешикни ювиш қийин, овқат парчалари ва ифлосликлар шу ерда туриб қолади – бактериялар кўпайиб, кучли сув оқими билан яна раковинага қайтади. Энг яхши профилактика – тунга оқиш тешигига бир қошиқ сода сепиб, бироз сирка қуйиш, тонгда эса қайноқ сув билан тешикни ювдиришдир.\nБундай тозалаш айниқса гўшт, балиқни майдалаш, кўп миқдорда сабзавотларни ювишдан сўнг самаралидир.\n4. Тиш чўткалари стакани – уйдаги энг ифлос буюмлардан бири\nДаҳшатли факт: тиш чўткаси организм учун хавфли 100 миллиондан ортиқ бактерияларнинг кўпайиши манбаига айланиши мумкин. Бундай кўпайишнинг табиий сабабларидан (овқат қолдиқларидан тозалаш) ташқари, чўткага бактериялар раковина тешигидан ёки унитаздан учиб келади (агар ҳожатхона қўшилган бўлса). Сув оқизилганида катта сув оқими атрофдаги 2 метрга бактерияларни тарқатади. Улар цистит ривожланиши, йўғон ичак фаолиятининг бузилиши, дисбактериозга сабаб бўлиши мумкин.\nЧўткаларнинг зарарли таъсирини камайтириш учун уларни бевосита раковина ёнида эмас, балки юқорироқдаги жавонда сақланг. Чўткалар устини қалпоқча билан ёпиш ёмон вариант: бактериялар ёпиқ муҳитда тезроқ тарқаладилар. Лекин, уларни ёпиладиган шкафга қўйиш имкони бўлса, шундай қилинг.\nЧўткалар турадиган стаканни тез-тез ювинг. Чўткаларнинг ўзини дезинфекциялаш усулларидан бири – уларни 30 сония давомида оғизни чайиш воситасида ёки бир неча дақиқа қайнаган иссиқ сувда тутиб туришдир.\n5. Йиғиштиришда совуқ сувдан фойдаланамиз\nАгар йиғиштириш вақтида хона ҳароратидаги ёки совуқ сувдан фойдалансангиз, тозаловчи воситаларнинг самараси камроқ бўлади. Энг мукаммал ҳарорат – хона ҳароратидан 10 даражага ёки қўллар учун қулай иссиқ сувдир.\nНатижада ишқорли тозалаш воситаларининг таъсири икки баробарга ортади ва кўпроқ бактериялар ҳамда замбуруғлар йўқолади.\n6. Идиш ювиш машинасини нотўғри тўлдирамиз ва фойдаланишдан кейин қуритмаймиз\nИдиш ювиш машинасини атайлаб тез-тез тозалаш шарт эмас, зеро унинг кундалик иши маълум даражадаги дезинфекция ҳисобланади. Бироқ машинани ҳар куни қуритиш зарур, акс ҳолда тезда замбуруғ тарқалиши мумкин. Ундаги муҳим жойлар – камера, эшик, зичлаштирувчилар ва қўпол тозалаш фильтри.\nИдиш ювиш борасида ҳам ўзига хос жиҳат мавжуд. Маълум бўлишича, идиш ювиш машинасида ликопчаларни жойлаштириш ҳам аҳамият касб этар экан. Мутахассисларнинг қайд этишича,\nуглеводли таом (картошка, гуруч, макарон) қолдиқлари бор ликопчаларни машинанинг марказига, оқсил (гўшт, пишлоқ, тухум) юқи бор идишларни эса четларига қўйиш керак экан. Шу тариқа улар яхшироқ ювилади.\n7. Ваннахонадаги парда ва душ насадкасини унутамиз\nБиз ваннахонадаги пардани камдан-кам тозалаймиз, чунки кўпчиликнинг фикрича, ҳар куни унга тушадиган совун кўпиклари тозалашни яхши уддалайди. Бироқ, сиз адашасиз. Айнан парда ҳамда ванна ва девор ўртасидаги туташ жойларда тезда кўзга кўринмайдиган замбуруғ ҳосил бўлади. Профилактика мақсадида полиэтилен пардани винил ёки матодан ишланганига ўзгартириш ҳамда бир ойда бир марта уларни кир ювиш машинасида ювиш ёки бироз туз солинган аралашмада ёки лимон кислотасида ивитиш керак. Хаммомдан фойдалангандан сўнг пардани қуритиб артинг.\nВанна ва девор ўртасидаги туташ жойлар учун замбуруғ ҳосил бўлишига йўл бермайдиган (у кўпроқ шифтга яқин жойда пайдо бўлади) самарали тозалаш воситасидан фойдаланинг: аввал сода билан артиб, сирка сепамиз.\nДуш насадкаси ҳам ҳар куни сув билан ювдирилишига қарамай, зарарли бактериялар бир кечадаёқ, душдан ҳеч ким фойдаланмаганида тўпланиб олади. Натижада бурун-томоқ касалликлари, ангина, отитга сабаб бўладиган қора замбуруғ, стафилококк пайдо бўлиши мумкин. Шу боис, душ қабул қилишдан аввал иссиқ сувни ёқиб, бир дақиқа давомида оқизиш керак. Душ насадкасини ҳафтада бир маротаба сода ёки сирка аралашмасида тозалаш зарур.\n8. Дудбуронларни тозаламаймиз\nДудбурон бактериялар борасида анча хавфли жой саналади, чунки у ташқи вентиляция оқими билан боғланган. Унга эса кемирувчилар ва қушларнинг ахлатлари кириб қолиши мумкин.\nҲар икки ҳафтада бир марта вентиляция тешигини тозаланг. Бунинг учун панжарани ечиб, ювиш, сирка ёки тозалаш воситаси билан ишлов бериб, қуритиб артиш керак. Вентиляция тешигининг ўзини чангютгич билан чангдан тозалаб, сўнгра артиш ва ишлов бериш зарур. Тортувчи вентиляторнинг ўрнатилиши микроорганизмлардан самарали қутулишга ёрдам беради.\n07/01/2021 11:00:00 36 0 Манба: adme.ru


Хитойдаги мактабга ҳужум қилиниши оқибатида саккиз бола ҳалок бўлди — Sof.uz\n3.09 12:44 17 Жаҳон\nХитойдаги мактаблардан бирида пичоқ билан уюштирилган ҳужум натижасида яраланган саккиз нафар бола 3 сентябрь, сешанба куни касалхонада вафот этди. Бу ҳақда South China Morning Post хабар беряпти.\nФожеа 2 сентябрь куни маҳаллий вақт билан соат 8:00 (Тошкент вақти билан 5:00) атрофида Ҳубей провинциясидаги Байянпин шаҳрида содир бўлди. Бир эркак кичик синф ўқувчиларига пичоқ билан ҳужум қилиб, уларни жароҳатлаган. Полиция шу куниёқ жиноятчини қўлга олди, у айни шаҳарда яшайдиган Ю (Yu) исмли 40 ёшли эркак бўлиб чиқди. Ҳозир у ҳибсда.\nSouth China Morning Post’нинг маҳаллий ОАВга таяниб ёзишича, бу эркак муқаддам қотилликка уриниш айблови билан судланган. Полиция ҳали бу маълумотни тасдиқламади.\nҲозирда жароҳатланиб тирик қолган болалардан икки нафари Энши касалхонасида қолмоқда, уларга зарурий ёрдам кўрсатилган. Маҳаллий ҳукумат жабрланганларнинг яқинларига ҳам ёрдам кўрсатилаётганини айтган.\n30.05 12:52 306 Жаҳон\n21.05 12:10 286 Технология\n19.05 14:47 1358 Жаҳон


«Соф инглизча қотиллик»: эр мерос учун хотинини ўлдирганликда айбланмоқда\n«Соф инглизча қотиллик»: эр мерос учун...\n17.09.2018 22:59 0 2332\nБританиялик Льюис Беннетт хотини Изабелла Ҳелманни ўлдириб, катамаранни чўктириб юборган, у шу тарзда турмуш ўртоғининг мулкига эга чиқмоқчи бўлган, дейишмоқда прокурорлар. «Sky News» бу ҳақда хабар берди.\nВоқеа ўтган йил май ойида содир бўлган, бироқ тафсилотлари энди очиляпти. Ўшанда эр-хотин катамаран қайиғида Флоридадаги уйлари томон сузиб кетишаётганди. Беннетт SOS сигнали жўнатиб, рафиқаси йўқолиб қолганини хабар қилади. Бу пайтда қайиқ чўкаётганди.\nЭркак қутқарув соли воситасида қирғоққа етиб олган. Хотини эса изсиз йўқолган. Телеканал хабарига кўра, аёл ҳалок бўлган деб топилса, Флорида штати (АҚШ)даги унга қарашли уй ва пуллари эрига мерос қолади. Ҳуқуқни муҳофаза қилувчи органлар айнан шу ҳолат эҳтимолий қотилликка сабаб бўлганини далил сифатида келтиришмоқда.\nқотиллик Льюис Беннетт Изабелла Ҳелманн


Tuesday, 21 June 2016 10:49\nӮтган дастуримизда матбуот эркинлиги ва унга боғлиқ ҳужжатлар ҳақида суҳбатлашдик. Шунингдек ислом дини нуқтаи назарини бу борада кӯриб чиқдик. Матбуот таъсири жамиятда шу даражадаки бошқа ҳеч бир восита бундай таъсирга эга эмас.\nШунинг учун давлат ва ҳукуматлар унга оид қонун-қоидалар қабул қилишга ҳақлидирлар. Ислом дини ҳам ӯз таълимотларида сӯзлаш ва фикр изҳор этиш ҳақида қатор чора-тадбирлар кӯрилган.\nМатбуот эркинлиги деганда мутлақ эркинликни тушуниш ӯринли эмас. Ахборот воситалари ҳар нимани ҳам чоп қилишга ҳақли эмаслар. Чунки жамият аҳлининг тартиб-низоми ва руҳий саломматлиги биринчи ӯринда туради. Ахборот воситалари жамиятни тӯғри йӯлга йӯллаш ва ё гумроҳлик томон ҳидоят қилишда муҳи рол ӯйнайди.\nИсломий Инқилоб Раҳбари ҳазрат Имом Хумайний (р) ахборот воситаларининг жамиятдаги ӯрни ҳақида дейди: Агар сизларнинг қаламларингиз ҳақиқатни ёзишда силжиса, на фақат сиз ва сизларнинг ёр-рафиқларингизга зарар етади, балки ҳамага зарар етган демакдир. Сизларнинг ихтиёрларингизда кӯплаб газета, журнал ва шулар каби ахборот воситалари қарор топган бӯлиб, халқ орасида катта ва хатарли масъулиятни ӯз зиммангизга олгансиз.\nКиши тил билан бировни ҳақоратлаёдими ё ки ахборот воситалари орқали, ҳеч фарқ қилмайди.\nБаъзи вақтлар ахборот воситаларида бир мавзу орага қӯйилади ва унинг атрофида баҳс-мунозаралар юритилади. Албатта мавзуни ахборот воситаларида чоп этиш мақсади уни таблиғ қилиш эмас, балки бир масалани орага қӯйиб, уни ҳаллу-фасл этишдан иборат.\nИслом дини таълимотлари бир мавзу ҳақида маълумот сӯраш ва у борадаги билимни ошириш билан мухолиф эмас. Ҳатто бир мавзу ҳақида тӯлиқ маълумот олишга шу даражада такидлайдики агар мусулмонлар ва ғайримусулмонлар билан урушган пайтда бир ғайримусулмон, мен сизларнинг динларинг ҳақиқати ҳақида саволим бор деганда мусулмон киши унга ӯз саволига тӯғри жавоб олиши учун муносиб шароит яратиши лозим.\nБу борада Тавба муборак сураси 6 ояти каримада ӯқиймиз: (Эй Муҳаммад), агар мушриклардан биронтаси сиздан ҳимоя сўраса, бас, уни ҳимоя қилинг, токи у Аллоҳнинг каломини эшитсин. Сўнг уни ўзи учун тинч бўлган жойга етказиб қўйинг. Бу (ҳукм) уларнинг билмайдиган қавм бўлганлари учундир.\nСавол бериш ва унга жавоб олиш ислом динида такидланган бӯлиб, у савол шариат тартиби доирасида бӯлиши лозим. Яъни савол бериш шароити шундай бӯлиши лозимки бошқаларга зарар етказмасин.\nАзиз тингловчилар! Сиз "Исломий инсон ҳуқуқлари" туркум эшиттириши навбатдаги сонини Эрон Ӯзбек Радиосидан тинглаяпсиз. Дастуримиз давомида ҳам бизни ҳамроҳлик қилинг.\nИслом дини нуқтаи назаридан эркинлик ҳаматомонлама собит бӯлиб, моддий ва маънавий, дунявий ва ухравий масалалар билан мухолифат этмаслиги лозим.\nМатбуот эркинлиги масалаларидан бири шуки баъзи бирлар фикрига кӯра матбуот эркинлиги бошқа эркинликларга қараганда озод бӯлиб, унда ҳеж қандай мониа йӯқ.\nҚайд қилиш жоизким жамиятда муҳим ва аниқ бир қадриятлар бӯлиб, ҳар мумкин ва номумкин бӯлган ишни уларга қараб аниқлашади.\n“Ахборот асри” деб ном олган ҳозирги даврда ахборот энергия манбалари, табиий бойликлар қаторида стратегик ресурсга айланмоқда.\nМутахасислар бир овоздан, ахборот тараққиётнинг бош омилига айланганини қайд қилишмоқда.\nТаҳлилчиларнинг фикрича, матбуот фақат ахборот тарқатувчи восита бўлмай, у ёки бу давлатлар, маълум гуруҳлар, ўз манфаатларини турли йўллар билан ҳимоя қиладиган, ўз қарашлари, турмуш тарзини ўзгаларга сингдиришга уринаётган доиралар қўлидаги энг ишончли қуролга айланиб қолган.


ЎзА - Тадбиркорнинг ишончли ҳимоячиси\n29.08.2017 16:33 Янги қонунларга шарҳлар\nТадбиркорнинг ишончли ҳимоячиси\nЎзбекистон Республикаси Олий Мажлиси Сенатининг ўн биринчи ялпи мажлисида сенаторлар томонидан «Ўзбекистон Республикаси Президенти ҳузуридаги Тадбиркорлик субъектларининг ҳуқуқлари ва қонуний манфаатларини ҳимоя қилиш бўйича вакил тўғрисида"ги Ўзбекистон Республикаси қонуни маъқулланди.\nДавлатимиз раҳбарининг 2017 йил 5 майдаги фармонига асосан Ўзбекистон Республикаси Президенти ҳузурида Тадбиркорлик субъектларининг ҳуқуқлари ва қонуний манфаатларини ҳимоя қилиш бўйича вакил институти таъсис этилди. Эътиборли жиҳати, вакил институтининг Президентимиз ҳузурида ташкил этилгани унинг ўз фаолиятини мустақил ҳолда амалга оширишда кенг имкониятлар яратади. Муҳими, бу институт давлат органлари, уларнинг мансабдор шахсларига тобе бўлмаган ҳолда иш юритади.\nПрезидент фармонига мувофиқ ишлаб чиқилган янги қонун тадбиркорлик субъектлари ҳуқуқларининг устуворлиги принципининг ҳуқуқий асосларини янада мустаҳкамлашга қаратилган.\nҚонун 28 моддадан иборат бўлиб, унда тадбиркорлар ҳуқуқларини ҳимоя қилиш бўйича вакилнинг мақоми, уни лавозимга тайинлаш ва лавозимидан озод этиш тартиби белгиланган. Вакил фаолиятининг ҳуқуқий асослари ва кафолатлари, асосий принциплари, унинг асосий вазифалари ва йўналишлари кўрсатилган. Вакилнинг ҳуқуқлари ва мажбуриятлари, тадбиркорлик субъектларининг мурожаатларини кўриб чиқиш тартиби, давлат органлари, тадбиркорлик субъектлари ва фуқаролик жамияти институтлари билан ўзаро ҳамкорлик тартиби ҳамда бошқа масалалар қамраб олинган.\nҚонунга кўра, вакил тадбиркорлик субъектларининг ҳуқуқлари ва қонуний манфаатларини ҳимоя қилиш кафолатларини таъминлайди. У, ўз навбатида, мазкур ҳуқуқлар ва қонуний манфаатларга давлат органлари, жумладан, ҳуқуқни муҳофаза қилувчи ва назорат идоралари, шунингдек, бошқа ташкилотлар томонидан риоя этилишини таъминловчи мансабдор шахсдир.\nВакил ўзининг сиёсий партияга аъзолигини ўз ваколатлари муддатига тўхтатиб туриши ёки тугатиши шарт. Илмий, педагогик ва ижодий фаолиятдан ташқари ҳақ тўланадиган бошқа турдаги фаолият билан шуғулланиши мумкин эмас.\nВакил фаолиятининг асосий принциплари қонундан ўрин олган. Бу қонунийлик, адолатпарварлик, инсонпарварлик, ошкоралик, очиқлик, тадбиркорлик субъектларининг ҳуқуқлари ва қонуний манфаатлари устуворлиги принципларидир.\nВакил тадбиркорлик фаолиятини ривожлантириш, тадбиркорлик субъектларининг ҳуқуқлари ва қонуний манфаатларини ҳимоя қилиш соҳасида давлат сиёсатини шакллантириш ва амалга оширишда қатнашади. Давлат органлари ва бошқа ташкилотларнинг тадбиркорлик субъектлари ҳуқуқлари ҳамда қонуний манфаатларига риоя этилиши юзасидан назоратни амалга оширади. Тадбиркорлик субъектларининг фаолияти текширилаётганда уларни ҳуқуқий қўллаб-қувватлайди. Тадбиркорлик фаолияти эркинлигининг кафолатлари тўғрисидаги қонун ҳужжатлари нормалари ва талабларининг амалда рўёбга чиқарилаётганлигини ўрганади. Қабул қилинган норматив-хуқуқий ҳужжатларнинг тадбиркорлик фаолияти амалга оширилишига таъсири самарадорлигини баҳолайди. Тадбиркорлик субъектларининг ҳуқуқий кафолатларини мустаҳкамлашга, уларнинг ривожлантирилишини рағбатлантиришга қаратилган қонун ҳужжатларини такомиллаштириш юзасидан таклифлар тайёрлайди.\nВакил зиммасига юклатилган вазифаларни бажариши учун бериладиган ҳуқуқлар алоҳида моддада кўрсатилган. Қонуннинг 8-моддасига асосан вакил тадбиркорлик субъектларининг ҳуқуқлари ва қонуний манфаатларига риоя этилишига доир қонун ҳужжатларининг давлат органлари ҳамда ташкилотлар томонидан оғишмай ижро этилишини ўрганади. Тадбиркорлик субъектларининг фаолияти текширувларини ўтказишнинг қонунийлиги мониторингини амалга оширади. Тадбиркорлик субъектларининг фаолиятига қонунга хилоф равишда аралашув фактларининг олдини олиш юзасидан комплекс чора-тадбирлар кўриш бўйича таклифлар киритади. Тадбиркорлик субъектларининг ҳуқуқлари ва қонуний манфаатларига риоя этилишига доир қонун ҳужжатларининг бузилишига йўл қўйилмаслиги тўғрисида давлат органлари ҳамда бошқа ташкилотларнинг мансабдор шахсларига ёзма равишда огоҳлантиришлар эълон қилади.\nҚонун ҳужжатлари бузилиши аниқланганда, уларга имкон берувчи сабаблар ва шарт-шароитларни бартараф этиш тўғрисида белгиланган муддатларда кўриб чиқилиши мажбурий бўлган тақдимномалар киритади.\nВакил давлат органлари ва бошқа ташкилотлардан ўз ваколатига кирувчи масалалар юзасидан статистик, таҳлилий материаллар, хулосалар ва бошқа ахборотни сўраши ҳамда олиши мумкин. Зарур бўлган ҳолларда ўз зиммасига юклатилган вазифаларни амалга ошириш учун давлат органлари, илмий муассасалар ва бошқа ташкилотларнинг раҳбарлари ва мутахассисларини жалб этиб, ишчи гуруҳлар тузиш ҳуқуқига эга.\nБир сўз билан айтганда, мазкур қонунда назарда тутилган нормаларнинг ҳаётга татбиқ этилиши давлат органлари ва тадбиркорлик субъектлари ўртасида самарали мулоқотни мустаҳкамлайди. Тадбиркорлик субъектларининг фаолиятини рағбатлантириш, уларнинг ҳуқуқлари ва қонуний манфаатлари бузилиши ҳолатларига барҳам бериш имкониятини яратади.\nЎзбекистон Республикаси Олий Мажлиси Сенати Бюджет ва\nиқтисодий ислоҳотлар масалалари қўмитаси аъзоси.


Тайсон Фьюри Владимир Кличко устидан ғалаба қозонишига миллиард фоизга ишончи комиллигини айтди\n10:07 / 20.06.2015\nБританиялик ўта оғир вазн тоифасида иштирок этувчи боксчи ўзининг навбатдаги рақиби украиналик боксчи, мутлақ жаҳон чемпиони Владимир Кличко устидан ғалаба қозонишга ўзининг имкониятлари баланд деб ҳисоблашини айтди. Бу ҳақда боксчи Daily Mail нашрига берган интервьюсида айтиб ўтди.\n“Менинг Владимир Кличко устидан ғалаба қозонишимга қанчалик ишончим комил? Миллиард фоизга, чексиз кўп миқдордаги фоизга ишончим комил. Мен Дерек Чисора билан ўйнаб-ўйнаб ғалаба қозонаман, у билан жанг осон кечади деб айтган эдим ва шундай бўлиб чиқди. Мен нима десам, ўша бўлади. Нимага шундай бўлади билмайману, бироқ бу бор нарса. Шунинг учун менга ишонишингиз мумкин – мен Владимирни 7-8-раундда нокаутга учратаман. У энди қариб қолган ва тез чарчаб қолади, шунинг учун мен уни аниқ нокаутга учратаман”, деб айтмоқда Фьюри.\nМаълумот учун, Кличко – Фьюри жанги жорий йилнинг кузида Германияда ёки Британияда бўлиб ўтади.


14 йил ижарама-ижара кўчиб юрган журналист уйли бўлди – Jurnalist\n14 йил ижарама-ижара кўчиб юрган журналист уйли бўлди\nR S2019-03-06T11:10:41+00:006 Mart, 2019|Сурхондарё вил.|\nЁХУД ЎЗБЕКИСТОН ЖУРНАЛИСТЛАРИ ИЖОДИЙ УЮШМАСИ ТАВСИЯСИ БИЛАН ЖУРНАЛИСТЛАР ИМТИЁЗЛИ ИПОТЕКА КРЕДИТИ ОЛМОҚДА\nЖурналистнинг нони қаттиқ бўлади, дейишади. Балким тўғридир, аммо мен кўпинча буни қисматга йўяман. Ортга назар солсам, шу соҳанинг этагидан тутганимга ҳам ўттиз беш йилдан ошибди. Шунча йил юракнинг измига бўйсуниб заҳматлар теграсида юрибмиз.\nЎтган давр мен учун қанчалик машаққатли, айни чоғда мазмунли кечганлигини ва энг муҳими, касб шарафи тўғрисида фахрланиб сўзлагим келади. Давр бўҳронларида тобланган журналистга халқнинг эртаси, миллат келажаги учун хизмат қилиш нечоғлик улуғ ва қадрлидир.\nЙигирма йиллар Бойсун туман газетасида ишладим. 2005 йилда Термизга ишга таклиф этишди. У ёққа борсам машаққатларнинг яна ўн чандон ошишини олдиндан кўра билган бўлсам-да, таклифни рад этгим келмади. Телевидениеда иш бошладим, кейин газета таҳририятлари… Ўн йилдирки, ҳаётим ёшлар газетаси билан боғланган.\nУсмон Азимнинг бир шеърида шундай сатрлар бор: “Ижара уйларнинг шавқи ёдимда”. Термизда ҳам бундай уйлар истаганча топилади, лекин унинг машаққатлари юракни зирқиратар даражада. Яна шоирнинг шеърида айтилганидек: “Қаттиққўл хўжайин кўзидан чўчиб…”. Ўн тўрт йил оиламиз билан ижарама-ижара кўчиб яшадик. Бундоқ ўйлаб қарасам, шу йиллар ичида тўққиз марта кўчишимизга тўғри келган экан. Кўрпа-тўшакларнинг жонига тўзим берсин, дейман баъзан ичимда. Ижодкор учун бу нарсалар қанчалик оғир эканлиги эса ойдай равшан. Буёғи турмуш ўртоғингиз ёки фарзандлар олдида ўзингизни айбдордек ҳис қилиш машаққати юракка оғриқ бергани-чи?!\n2017 йил августида Президентимизнинг бир гуруҳ ижодкор зиёлилар, театр санъати вакиллари билан учрашувидан сўнг матбуот ходимларининг ҳам ижтимоий шароитларини яхшилашга бўлган эътибордан кўнглимиз ёришиб кетди. Кўп ўтмай Юртбошимизнинг бу борада берган таклиф ва тавсиялари асосида ижодкор зиёлилар учун Термизда ҳам 36 хонадонга мўлжалланган иккита кўп қаватли уйлар қад кўтарди. Не бахтки, Ўзбекистон журналистлари ижодий уюшмаси Сурхондарё вилоят бўлими тавсияси билан менга ҳам имтиёзли ипотека кредити асосида ана шу уйлардан бирини олиш насиб этди. Ҳозир янги уйга кўчиб ўтганмиз. Хурсандчилигимизнинг чеки йўқ. Мен билан яна олти нафар ҳамкасбим ҳам уйли бўлишди.\n“Ўз уйинг – ўлан тўшагинг” деган нақл бор халқимизда. Топиб айтилган гап. Сухондарёнинг ўнг қирғоғида, табиатан сўлим жойда замонавий меъморчилик талаблари асосида қурилган уйда ҳамма шароитлар муҳайё. Хоналар шинам, ошхона эса бежирим жиҳозлар билан таъминланган. Иссиқ сув дейсизми, иситиш тизими дейсизми, рисоладагидай. Уй олдида болалар учун ўйин майдончалари ташкил этилган. Тўғриси, бундай эътибордан кўнглимиз тоғдай кўтарилди. Айтиш жоиз бўлса, нонимизнинг қаттиқлиги ҳам унутилгандай бўлди. Бундай эътибор ва эътироф эса биз журналистларни юрт ривожи, миллат келажаги учун янада баракали хизмат қилишга ундайди.


«Қийнашга, таҳқирлашга ҳеч кимнинг ҳаққи йўқ» — ИИВ раҳбари – Газета.uz\n«Қийнашга, таҳқирлашга ҳеч кимнинг ҳаққи йўқ» — ИИВ раҳбари\nТергов ҳибсхоналари ва жазони ижро этиш муассасаларининг видеокамералар билан таъминланиши тергов остидаги шахслар ва маҳбусларни қийноқ ва камситишлардан ҳимоялайди, деди ИИВ раҳбари.\n16 апрель 2018, 12:35 Жамият\nВақтинча сақлаш ҳибсхоналари 1814, тергов ҳибсхоналари 123, махсус қабулхоналар 25 ҳамда муайян яшаш жойига эга бўлмаган шахслар учун мўлжалланган реабилитация марказлари 283 замонавий видеокузатув воситаси билан жиҳозланди. Кузатувни амалга ошириш ва маълумотларни қайд этиш учун зарур миқдорда монитор ва серверлар ўрнатилиб, тўлиқ фойдаланишга топширилди.\nУшбу видеокузатув воситаларидан 965 таси шахсларни вақтинча сақлаш камераларига, 327 таси тергов ҳаракатларини ўтказиш ва адвокатлар билан учрашув хоналарига, 364 таси йўлакларга, 161 таси маҳбуслар сайр этадиган ҳудудларга, 307 таси муассасалар атрофига ҳамда 121 таси шахсни кўздан кечириш жойларига ва ошхоналарга ўрнатилган. Шу йўл билан бутун муассаса ҳудудида маҳбусларга нисбатан қийноққа солиш, психологик ва жисмоний тазйиқ ҳамда бошқа шафқатсиз, ғайриинсоний ёхуд қадр-қимматни камситувчи муомала турларини қўллашнинг олдини олиш чоралари кўрилган.\nПўлат Бобожонов ИИВ Жазони ижро этиш бош бошқармаси тасарруфидаги 1-тергов ҳибсхонасидан мисол келтирди. «Бу ерда жами 357 видеокузатув мосламаси ўрнатилган. Замонавий услубда бунёд этилган, халқаро стандартлар талабларига тўлиқ жавоб берадиган ушбу муассасада адвокатлар, терговчилар учун алоҳида-алоҳида хоналар ажратилган. Мазкур хоналар 67 кузатув камераси билан жиҳозланган. Бундан ташқари, таниб олиш хонаси, экспертиза тадқиқоти учун намуналар олиш хонаси, гувоҳлар учун хона мавжуд».\nМуассасада маҳбуслар яқинлари билан учрашиши учун етарлича жой ажратилиб, барчаси жиҳозланган. Фуқароларни қабул қилиш хонаси ҳам ишлаб турибди. Маҳбусларнинг камераларида уларнинг дам олиши, овқатланиши, ювиниши ва бошқа эҳтиёжлари учун шарт-шароитлар яратилган.\n«Тергов ҳибсхоналаридаги терговчилар хоналарига видеокамералар ўрнатилишидан асосий мақсад, тергов ҳаракатларини ўтказиш жараёнида ноқонуний усуллар қўлланишига йўл қўймасликдир. Айни пайтда бу жиноят процесси иштирокчилари томонидан терговчини асоссиз равишда турли ноқонуний хатти-ҳаракатларда айблаш каби ҳолатларнинг ҳам олдини олади», — деди ИИВ раҳбари.\nУнинг сўзларига кўра, адвокатлар хонасининг видеокамералар билан жиҳозланиши қонунга зид ҳаракатларнинг олдини олиш билан бирга, уларнинг хавфсизлигини таъминлашни ҳам кўзлайди. Шунингдек, муқаддам судланиб, суд томонидан ўта хавфли рецидивист деб топилган гумон қилинувчи ва айбланувчиларни сўроқ қилиш учун махсус хоналар ташкил этилган.\nЎрнатилган видеокузатув воситалари, монитор ва серверлар учун Ички ишлар вазирлигининг бюджетдан ташқари махсус жамғармаси ҳисобидан 5,2 миллиард сўм маблағ сарфланди.\n2017 йил мобайнида Тошкент вилоятида жойлашган жазони ижро этиш муассасаларининг маҳкумлар ётоқхоналарига 50 та, Навоий вилоятидаги бундай муассасаларнинг маҳкумлар ётоқхоналарига эса 34 та замонавий видеокузатув мосламаси ўрнатилиб, ишга туширилди. Бундан кўзланган мақсад, жазони ўтаётган шахслар ички тартиб-қоидаларга риоя этишини узлуксиз назорат қилиб бориш ҳамда улар бир-бирининг ва муассаса ходимлари маҳкумларнинг ҳақ-ҳуқуқини поймол қилишининг олдини олишдир. Ҳозирги кунда бошқа жазони ижро этиш муассасаларида видеокузатув мосламаларини ўрнатиш ишлари давом этмоқда.\nТергов ҳибсхоналарининг кириш дарвозаси ва йўлакларга, маҳбусларнинг камераларига ҳам видеокузатув воситалари ўрнатилди. Бунда нафақат маҳбуслар, балки терговчи ва адвокатларнинг ҳам хатти-ҳаракатлари кузатув остида бўлади. Мансабдор шахслар ва муассаса ходимларининг ҳибсхонада сақланаётган маҳбусларга нисбатан ҳар қандай ноқонуний муомала-муносабати қайд этилади ва уларга нисбатан тегишли чора кўрилади.\nУнинг таъкидлашича, бундан буён Ўзбекистонда ҳибсга олинган ва жиноий жавобгарликка тортилган шахсларга нисбатан қийноққа солиш, руҳий ҳамда жисмоний босим ўтказиш, бошқа ғайриинсоний зўравонликка йўл қўйган ички ишлар органлари ходими ёки кимнингдир «буюртмаси"ни бажарган ҳар қандай шахс, ким бўлишидан қатъи назар, муқаррар қонуний жазога тортилади.\n«Ҳар қандай фуқаро, у маҳкум бўладими ёки маҳбус, аввало, инсондир. Қолаверса, у ҳам шу халқнинг, шу юртнинг фарзанди. Ҳар бир шахс жиноят содир этган бўлса, қилмишига яраша қонунга мувофиқ жазога тортилади. Лекин уни қийнашга, таҳқирлашга, ҳуқуқ ва эркинликларини поймол этишга ҳеч кимнинг ҳаққи йўқ.», — деди Пўлат Бобожонов.\n«Газета.uz» 4 410\n02.07 Ҳиндистон элчиси Ўзбекистондаги миссиясини якунлади\nКун давомида 281 кишида коронавирус аниқланди


Бухорода пресс-тур ўтказилди – Jurnalist\ntemur2021-11-05T17:37:48+05:005 Noyabr, 2021|Бухоро вил., Умумий янгиликлар, Ҳудудлардан янгиликлар|\nБухоро вилоятида халқ таълими тизимида амалга оширилаётган ислоҳотлар, чекка ҳудудларда ҳам ўқувчиларнинг сифатли таълим олиши учун яратилаётган имкониятлар билан танишиш мақсадида вилоят Халқ таълими бошқармаси ва Ўзбекистон Журналистлари ижодий уюшмаси вилоят бўлими ҳамкорлигида Қоровулбозор туманига оммавий ахбарот воситалари вакиллари ва блогерлар иштирокида пресс-тур ташкил этилди.\nДарҳақиқат, “Янги Ўзбекистон мактаб остонасидан бошланади”, деган ғоя асосида таълим тизимини тубдан ислоҳ қилишга қаратилган ислоҳотлар самараси бугун чекка-чекка ҳудудларда ҳам яққол кўзга ташланмоқда.\nПресс-турнинг илк манзили тумандаги 5-умумтаълим мактаби бўлди. Мазкур мактабда 300 нафарга яқин ўқувчилар таҳсил олади. Тадбир иштирокчилар замонавий жиҳозланган спорт зали, кутубхона, синф ва компьютер хоналарини кўздан кечириб, ўқувчилар учун яратилган шарт-шароитлар билан яқиндан танишди.\nПресс-тур доирасида оммавий ахбарот воситалари вакиллари 3-умумтаълим мактабига ҳам бориб, 418 нафар ўқувчига сабоқ бериб келаётган ўқитувчилар билан суҳбатлашди. Таълим сифати ва самарадорлигини ошириш мақсадида қўлланилаётган замонавий ўқув услублари кўпчиликда қизиқиш уйғотди.\nШу ўринда, Қоровулбозор туманидаги таълим муассасаларини 2021-2022 ўқув йили куз-қиш мавсумига тайёрлаш ишлари самарали якунланганини ҳам таъкидлаб ўтиш жоиз.\nАйни пайтда мустақил ҳаёт остонасига қадам қўйган битирувчиларнинг бандлигини таъминлаш, уларнинг жамиятда ўз ўринига эга бўлишига кўмаклашиш устувор вазифалардан бири саналади. Яратилаётган имкониятлар туфайли чекка ҳудудда истиқомат қилишига қарамай, қоровулбозорлик ўқувчилар бугун кўплаб ютуқларни қўлга киритишмоқда. Битирувчиларнинг олий ўқув юртига кириш кўрсаткичи бўйича ўтган ўқув йилида Қоровулбозор туманида юқори натижа қайд этилган. Жорий йилда ҳам рейтингдаги ўрнини сақлаб қолгани эътирофга моликдир.\nҚоровулбозорлик ўқувчиларнинг спорт йўналишидаги натижалари ҳам анча салмоқли. Тумандаги 4-мактабнинг 5-синф ўқувчиси Рухшона Амруллаева кикбокс спорт тури бўйича ўтказилган Ўзбекистон кубогида муваффақиятли иштирок этиб олтин медални, 6-синф ўқувчиси Шахина Неъматова эса кумуш медални қўлга киритган.\nТадбирнинг сўнгги манзили тумандаги 4-умумтаълим мактаби бўлди. Ўқув даргоҳида айни кунда 276 нафар ўқувчи таҳсил олмоқда. Туманнинг чекка ҳудудидаги бу замонавий мактаб ташқи кўриниши, синф хоналарининг иҳозланиши жиҳатидан шаҳардаги мактаблардан фарқ билмайди.\nМухтасар айтганда, пресс-тур иштирокчилари туман марказидан 30-20 километр олисда жойлашган 3-,4-,5-умумтаълим мактабларининг бугунги фаолияти билан танишиб, чекка ҳудудларда ҳам ёшларимизнинг билим олиши учун замонавий шарт-шароитлар яратилганига яна бир бор гувоҳ бўлишди.\nЎзбекистон Журналистлари ижодий ушюшмаси\nБухоро вилоят бўлими мутахассиси


Теглар:Ҳабиб Нурмагомедов | Конор Макгрегор\nСупер жанг бўлади\nUFC президенти Дана Уайтнинг ирландиялик машҳур жангчи Конор МакГрегорга Ҳабиб Нурмагомедов билан реванш жангини уюштириб бериш режаси ошкор бўлди.\nПромоушен раҳбари Конорга 2020 йилнинг сентябрь ойида ўтказилиши режалаштирилаётган Ҳабиб Нурмагомедов ва Жастин Гэтжи ўртасидаги учрашув ғолиби билан жанг ташкил қилиб беришни ваъда қилди.\n- Ҳабиб ва Гэтжи жангини кутяпман. Кўрамиз у қандай тугаркан. Бундан кейин мазкур жанг ғолиби билан Конорнинг жангини уюштираман, - деди Уайт.\nКўпчилик мутахассислар Ҳабиб – Гэтжи баҳсида россиялик спортчининг имкониятини юқори баҳоламоқда. Агар тахминлар ўзини оқласа, яна бир бор Ҳабиб ва Конор иштирокидаги жанг миллионлаб мухлислар эътиборига ҳавола қилинади.\nБу икки жангчи ўртасидаги дастлабки тўқнашувда Ҳабиб Нурмагомедовнинг қўли баланд келган эди. Бунгача Конор бир неча маротаба Ҳабибни реванш жангига чақирган, лекин Ҳабиб таклифларни рад этиб келаётган эди.\nUFC президенти: Энг зўр жангчилар орасида Ҳабиб ва Конорга жой йўқ\nАна холос! Конор МакГрегор ММАдан кетганини эълон қилди\nКонор МакГрегорнинг мақсади аён бўлди


Шу кунларда Россия пойтахтидаги Қозон вокзалида гурас-гурас уйга қайтаётган минглаб меҳнат муҳожирларини учратиш мумкин.\nЖаҳонда нефтга бўлган талаб кескин пасайиши оқибатида 2009 йилда Россия ва Қозоғистон иқтисодиётида таназзул кузатилиши, бу мазкур давлатлардаги мардикорлар аҳволига салбий таъсир этиши мумкин.\nАҚШнинг Merrill Lynch инвестицион банки келгуси йилда бир баррел нефт нархи $25 га тушиши мумкинлигини тахмин қилади. Бу ҳақда Рейтер агентлиги хабар тарқатди.\nНефтнинг бир баррели 40 фоизга арзонлаши кутилмоқда\nБанк тадқиқотида нефт нархи мазкур кўрсаткичга 2009 йил биринчи чораги охирида ёки иккинчи чораги бошида етиши, ўсиш эса икки ярим йилликда бошланиши кутилаётгани айтилган.\n“Банклар истеъмолчилар ва ширкатларга бериладиган кредитлар ҳажмини қисқартиришлари баробарида яқин келажакда жаҳонда нефтга бўлган талаб пасайиб бораверади. 2009 йилда нефтга бўлган талаб кескин пасайиши кутилаяпти”, дейилади банк тадқиқотида.\nМолиявий бўҳрон ҳатто қўшиқларни ҳам ўзгартиришга қодир\nАгар ХХ аср бошида Россияга мажбуран олиб кетилган ўзбек мардикорлари “Поездингни юргизган...” деб қўшиқ тўқиган бўлсалар, XXI аср бошида бола-чақа боқиш ташвишида Россияга ихтиёран кетаётган ўзбек мардикорлари “Поездингни тўхтатган...” деган қўшиқ тўқисалар ажаб эмас.\n“Россия иқтисодий поезди” ҳаракатининг сустлашувига эса яна ўша нефт нархининг пасайиши сабаб бўлади.\nРоссия бош вазири Владимир Путин ҳукумат МДҲ давлатларидан келаётган мардикорларга ажратилажак квотани 50% га қисқартириш ниятида эканини билдирганида нефт нархлари тушишини ҳам эътиборга олган бўлса керак.\nАйни пайтда Қозоғистон бош вазири Карим Масимов ҳам декабр ойи ўрталарида Иқтисодиёт вазирлиги ва Молия вазирлигига бир баррел нефтни 25 доллардан ҳисоблаган ҳолда, республиканинг 2009-2011 йилдаги бюджетини қисқартириш юзасидан топшириқ берди.\n- Агар нефт нархи 25 долларга тушгудек бўлса, биз бунга тайёр туришимиз керак, - деди Қозоғистон ҳукумати раҳбари.\nҚайд этиш жоизки, шу йил октябр ойи ўрталарида Қозоғистоннинг 2009-2011 йиллар учун бюджети режалаштирилаётган пайтда нефтнинг бир баррели 60 доллар бўлиши тахмин қилинганди.\nНоябр ойида 2009 йилда бир баррел нефт нархи 40 доллардан бўлиши эътиборга олинган ҳолда бюджет қисқартирилганди.\n“Божалар”нинг акаси Москвадан “Мерс” юборолмайдиган бўлди\n... Энди мен ҳам пиёдамасман -\nЭртага янги “Мерс”им келади,\nАкам Москвадан юборади,\nЛекин бир муаммо туғилади – қоидани билмайман...\nПойинтар-сойинтар сўзлар жамламасидан иборат бу “қўшиқ”да “Божалар” гуруҳи ўз мардикор акасининг Москвадан Мерседес юбориши ҳақида севгилисига мақтанган эди.\nАммо молиявий бўҳрон минтақа мардикорлари бозорини касодга учратгани туфайли энди “Божалар” бу қуруқ тамшанишни реалроқ орзуга алмаштирсалар, ёмон бўлмасди.\nАснода минтақадаги кузатувчилар нефт нархи тушиши баробарида Россия ва Қозоғистонда иқтисодий таназзулнинг кучайиши Ўзбекистон, Қирғизистон ва Тожикистондан пул ишлаш учун кетган меҳнат муҳожирлари фаолиятига ҳам салбий таъсир кўрсатишини таъкидламоқдалар.\n“Ҳаммасига юртбошилар айбдор”\nТожикистонлик кузатувчи Нўъмонжон Фахриддиновга кўра, нефт нархларининг тушиши оқибатида Россияда ишлаётган меҳнат муҳожирларининг ўз юртларига қайтиши минтақа мамлакатларида ижтимоий, сиёсий ва иқтисодий тарангликни вужудга келтиради.\n- Масалан, Тожикистондан Россияга ишлашга кетган юз минглаб одамларнинг юртга қайтиб келиши мамлакатда ишсизлар сонини кўпайтиради, озиқ-овқат тақчиллиги билан боғлиқ вазиятни янада таранглаштиради, жиноятчиликни ошишига сабаб бўлади.\nБу муаммоларнинг ҳал қилинмаётганида эса фуқаролар албатта мамлакат раҳбарларини, расмийларни айблай бошлайдилар, - дейди Нўъмонжон Фахриддинов.\n“Болалар, келинг, иноқ яшайлик...”\nМультфильм қаҳрамони бўлмиш мушук – Леопольднинг бу таклифи ҳозир минтақадан ишчи кучини экспорт қилаётган мамлакатлар расмийлари учун ҳам, импорт қилаётган давлатлар расмийлари учун ҳам жуда долзарб бўлиб турибди.\nЎзбекистонлик таҳлилчи Фарҳод Толибов минтақа мамлакатлари раҳбарлари россиялик ва қозоғистонлик ҳамкасблари билан бу муаммони биргаликда ҳал қила олишларига умид билдиради.\n- Агар [расмийлар] бу масалани мувофиқлаштира олмасалар, унда қайсидир маънода Россия учун ҳам йўқотиш бўлади, биз учун эса қўшимча ижтимоий муаммо туғилади.\nРоссияда аҳоли камайиб бораётган бир шароитда мардикорларнинг ҳаммасини мамлакат ҳудудидан ҳайдаб чиқаришдан россиялик расмийлар ҳам манфаатдор бўлмасалар керак, - дейди Фарҳод Толибов.\nАйнида ўз келажаги учун хавотирланаётган мардикорларни бироз хотиржам қиладиган фаразни ҳам айтиб қўйишимиз керак.\nСўз аввалида келтирганимиз Merrill Lynch инвестицион банки 2009 йилнинг иккинчи ярмидан бошлаб жаҳонда нефт нархлари яна юқорилай бошлашини тахмин қилади. Бу эса иқтисодий тараққиёти нефт хом ашёсини сотишга қараб қолган мамлакатлардаги турмуш тарзига ижобий таъсир қилади.\nЎз навбатида, бу Россия ва Қозоғистонда қўшимча қурилишлар бошлашга ва мазкур қурилишларга Марказий Осиё минтақасидан бўлган мардикорларни жалб қилишга замин яратади.


Хитойда углеводородларни қазиб олишда "тарихий илгарилаш"га эришилгани эълон қилинди\n22:13 / 18.05.2017\nЖанубий Хитой денгизи тубида газ гидратлари қазиб олиш бўйича тажриба "тўлиқ муваффақият" билан якунланди, деб маълум қилди Хитой ер ва табиий захиралар геологик хизмати.\nТашқи кўриниши қор ёки уваланиб кетувчи музни эслатгани учун муз ёқилғи деб аталувчи газ гидратлар конини ўзлаштириш 10 май куни бошланди ва айни вақтгача 8 кундан бери муваффақиятли давом этмоқда. Бу вақт ичида денгиз сатҳидан 1200 метр ва денгиз тубидан 200 метр чуқурликда жойлашган кондан 99,8 фоиз метанга эга 120 минг куб метр газ олинди.\nГеологик хизмат хабарида тажриба муваффақияти Хитой компартиясининг қатъий раҳбарияти назорати остида эришилган тарихий илгарилаш бўлди, деб аталди.\nХитой марказий телевидениесининг хабарида бошқа давлатларда денгиз тубидан газ гидратларни узлуксиз қазиб олишни йўлга қўйишга уринишлар турли сабабларга кўра муваффақиятга олиб келмагани, бу эса хитойлик мутахассислар томондан "юқори дунё даражасига" эришилганини англатишини исботлагани айтилди.\nГаз гидратлар қазиб олиш бошланган Жанубий Хитой денгизи акваторияси бир қатор давлатлар ўртасида ҳудудий баҳслар объекти ҳисобланади.\n1 куб метр "муз ёнилғи"дан 160 куб метр метан олиш мумкин. Баъзи баҳолашларга кўра, газ гидратларнинг дунё захиралари оддий табиий газникидан бир неча маротаба кўпроқни ташкил қилади, бироқ олимлар бу захираларнинг ҳажмини турлича баҳолайдилар. Уларнинг фикрича, бу ёқилғи ҳажми 2,5 мингдан 20 минг трлн куб метргачани ташкил қилади. Айни вақтда газ гидратлар конлари АҚШ, Канада, Коста-Рика, Гватемала, Мексика, Япония, Жанубий Корея, Ҳиндистон ва Хитойда ҳамда Ўрта ер, Қора, Каспий ва Жанубий Хитой денгизларида аниқланган. Бироқ бу конларни ўзлаштириш унинг таннархи юқорилиги сабабли мураккаблашган.\nХитой газ гидратлари


21 октябр 2021, Тошкент вақти: 22:06\nЎзбекистонлик ҳуқуқ фаоли Фарҳод Мухторов ўзининг бира тўла оқланишига ишонади.\n- Ҳозир мен тўлиқ озодликка чиқдим, дея олмайман. Жазонинг турини енгилроғига алмаштиришди, холос. Аҳлоқ тузатиш ишларига алмаштиришди. Бирор жойга ишга кириб, даромадимнинг 30%давлат ҳисобига ўтказиб, ҳар ҳафтада милиця бўлимига бориб, ўтиб туришим керак. Менга берилган қоғозга кўра, “2 йилу 7 ой 16 кун” деб кўрсатилган.Ўзи 4 йилга озодликдан маҳрум қилишган эди. Ҳозир мен 1 йил 4 ой колонияда бўлган бўлсам, шуни қолган қисмини аҳлоқ тузатиш ишларига алмаштириб беришди, деди ҳуқуқ фаоли Фарҳод Мухторов.\nЖазони ўташ колониясидаги тазйиқлар ҳақида Фарҳод ака бундай деди:\n- Сабр қилдик, гапнинг очиғи тазйиқ бўлмади, десам ёлғон бўлади. Лекин сабр қилсангиз, тартиб-қоидага амал қилсангиз, масалан, мен оиламни, икки вояга етмаган фарзандимни ўйладим. Тишимни тишимга қўйиб, бир амаллаб, жазонинг енгилроғига алмаштиришига эришдим, - дейди ҳуқуқ фаоли Фарҳод Мухторов.\nЎзбекистон ҳуқуқ ҳимоячилари алянси фаоли Фарҳод Мухторов 2009 йили 17 июл куни товламачиликда айбланиб ҳибсга олинган эди. У пора сифатида 5 миллион сўм пул олганликда айбланган эди.\n2009 йили 2 октябр куни Тошкент шаҳри Юнусобод туман суди ҳуқуқ фаоли Фарҳод Мухторовни товламачиликда айблаб, уни 5 йилга озодликдан маҳрум этган эди.\n2009 йил 3 декабр куни эса Фарҳод Мухторовнинг апелляция тартибидаги шикоят аризаси кўриб чиқилиб, унинг қамоқ жазоси беш йилдан тўрт йилга қисқартирилган эди.\nҲуқуқ фаоли ўзига қўйилган айблов сохта эканини айтади:\n- Йўқ, мен 100 фоиз ишонаман, вақти келиб оқланиб кетишимга ишонаман, деди ҳуқуқ фаоли Фарҳод Мухторов.\nЖазони ўташ колониясидан қайтган ҳуқуқ фаолининг соғлиги билан қизиқдик:\n- Энди, ростини айтсам, соғлик унчалик яхши эмас. Хар ҳолда у ерлар санаторий эмас, шароити бошқачароқ. Лекин руҳий кайфиятим яхши. Худога шукур, оилам бағрига қайтиб келдим. Рафиқам, фарзандларим билан биргаман,- деди айни пайтда жазо муддати ўзгартирилиб, оиласи бағрига қайтган ҳуқуқ фаоли Фарҳод Мухторов.\nФарҳод ака суҳбат сўнггида жазони ўташ колониясида бир муддат журналист Солижон Абдураҳмонов билан бир отрядда бўлганлигини айтди:\n- Солижон ака билан бирга бўлдик. Менда жуда яхши таассуротлар қолдирди. Жуда маданиятли, ўқимишли одам экан. Қолган маҳкумлар ҳам хурмат қилишар эди. Соғлиқларини мазаси йўқроқ эди. Мен кетишимдан сал олдинроқ, маҳбусларни Тошкентда даволайдиган сангородга жўнатишган эди. Ошқозонлари касаллиги туфайли. Олдин улар 9 - отрядда эди, кейинроқ бизнинг 2- отрядга ўтказилдилар. Икки ойча бирга бўлдик. Кейин мен сентябрда 78- колонияга кетдим. Улар эса августда сангородга кетган эдилар. Лекин у киши ҳам Олий судга ёзиб, кейинчалик оқланиб кетишига ишонаяпти. 273-моддасининг 5-қисми билан айбланган эканлар, шуни қилмаганлигини исботлаб бериш кайфиятида юрибди, дея колониядаги маҳбус журналист Солижон Абдураҳмонов ҳақида гапирди ҳуқуқ фаоли Фарҳод Мухторов.


Демократик сайловларда сайламасангиз ҳам сайлайдилар, унда иштирок этиб ҳаром ишга қўл урганингиз қолади холос - | Hizb-Uzbekiston.info\nHome›МАҚОЛАЛАР›Демократик сайловларда сайламасангиз ҳам сайлайдилар, унда иштирок этиб ҳаром ишга қўл урганингиз қолади холос\nДемократик сайловлар юртимиз йўлбошчисини гўё халқ танлаган ишончли киши эканини оламга кўрсатиш учун холос. Бугунги Ўзбекистон режимида сиз азиз халқ овози аҳамиятсиздир. Сайлов қоғозида кимни танласангиз танланг, улар шу жараёнда қатнашганингиздан мамнунлар. Чунки бу билан сиз оламлар Роббиси қонунидан бошқа нарсани – ботил низомни ихтиёр этганингиздан мамнун бўладилар. Зеро, уларнинг барчаси устингизда шариат татбиқи бўлишига қаршидирлар.\nСиз эҳтимол баъзи Исломий рукнларга изн беришларига умидвор бўларсиз. Намозингиз тўкис бўлса, рўзаларда кенглик қилишса, соқолингизни қириб ташламаса, қизларингиз рўмолига осилмасалар, ҳажга йўлларни очиб беришса, Қуръон ўрганишга тўсиқ бўлмасалар, минбарда бисмиллаҳ, десалар бошингиз осмонга кўтарилгудай қувонарсиз, балки чорак асрдан бери зиндонларда қолиб кетаётган, баъзан салафанларда ўлиги келаётган фарзандларингизни бағрингизга қайтарсалар қувончдан кўзларингиз намланар, лекин биз иймон аҳлига шулар кифоями?\nЭй азиз халқ, қачонгача нариги золимдан кўра буниси тузук, деб ожизланасиз?! Яхши ва ёмон деган ўлчовингиз бунчалар қувватсиз, хақир бўлмаса! Устингиздагини зулмини наригисидан кўра озроқ экани учун шукр қилиб, умрни ўтказишга қачон кўникиб улгурдингиз. Бу каби ўлчовларни улоқтириш вақти аллақачон келганини сезмадингизми? Қолаверса, сиз эъзозлаган Қуръон ва Суннат бу аҳволингизга қандай қарашидан ғафлатдамисиз? Ахир, Аллоҳ Таоло:\n– “Кимда-ким Аллоҳ нозил қилган нарса билан ҳукм юритмаса, бас, ана ўшалар золимлардир”, (Моида:45)\n– “Кимда-ким Аллоҳ нозил қилган нарса билан ҳукм юритмаса, бас, ана ўшалар фосиқлардир”, (Моида:47)\n– “Кимда-ким Аллоҳ нозил қилган нарса билан ҳукм юритмаса, бас, ана ўшалар кофирлардир”, (Моида:44)\nдеб ўз каломида огоҳ этмаганмиди? Бас, шундай экан Роббимизга қайтайлик, зора нажот топгувчилардан бўлиб, даҳшатли Кундаги шармандаликдан халос бўлсак.\nСиз азиз халқни аввалда шом вилоятидаги сохта халифаликни кўрсатиб алдаган бўлса, ҳозирда афғондаги биродарларимизни ғарб фитналари билан чалғитиб қўрқитмоқдалар. Исломга ташна умматни ўша найранглари билан алдаб, мана сизлар хоҳлаётган Халифалик, деб жар солмоқдалар. Улар билмайдиларки, бу каби ёлғон ва макрларга алданадиган уммат кечаги эди. Бугунги уммат Расулуллоҳ ﷺ ўз асҳоблари билан тиклаган соф Ислом Давлатига кўз тикмоқда. Ва оламдаги барча инсониятни чинакам эзгуликка чорламоқда. Оламнинг бефарқ бўлмаган кишилари муаммолар асрига якун ясовчи Пайғамбарлик минҳожи асосидаги Халифаликка кўз тиккан. Ва бугуннинг чириб битган капитализмидан қўлларини ювиб қўлтиққа урганлар. Агар мусулмонлар устига кофир ғарб ўрнатиб кўйган малай президентлар ва уларга итоат қилишни вожиб деяётган сарой уламолари бўлмаганида эди, бу умматнинг эзгулик Давлати кўз очиб юмгунингизча тикланиб, қалбларга хотиржамлик берган бўларди.\nСиз азизлар ўн тўрт аср давомида азизликни мўминларга ҳамроҳ эта олган Халифалик Давлатини ҳаётга қайтариш учун тиним билмай ҳаракатда бардавом бўлган Хизб ут-Таҳрир чақириғига эргашинг. Зеро, инсоният учун ягона нажот йўли Аллоҳнинг ҳукмларига қайтишдир.\nХалифалик давлатидаги хавфсизлик стратегияси. Халифалик давлатида хизматлар ва инфратузилмалар Халифалик давлати оддий давлат эмас, балки Аллоҳни рози қиладиган давлатдир Фаластин масаласи Ислом Уммати масаласидир\nTagsДемократик сайловларсайловЎзбекистон режимиХалифалик давлати


Қадр кечаси – тақдир кечаси\nАраб тилидаги “қадр” сўзи “маъно-моҳият”, “ўлчов”, шу билан бирга, “қудрат” маъноларини билдиради.\nХосиятли Рамазон ойидаги Қадр кечаси одамзоднинг оқ ва қорани ажратадиган туни ҳамда барча яхшиликларнинг қайнар кўзи ҳисобланган муборак Қуръони Карим оятлари туша бошлаган тун.\nҚадр кечаси ҳақида пайғамбаримиз Муҳаммад саллаллоҳу алайҳи васаллам шундай деган: “Бошқа пайтларда ҳар бир яхшиликнинг савоби ўн марта бўлса, Ражаб ойида юздан ошади. Шабонда уч юздан ошиб, Рамазонда минг бараварга етади, жума тунлари мингдан ошиб, Қадр тунида ўттиз минггача етади”, ҳамда “Ким қадр тунини ишонч билан, охирати хайрли бўлишига ишонч билан ўтказса, унинг аввалги барча гуноҳлари кечирилади”, дейилган.\nҚадр туни Рамазон ойи сўнгги ўнкунлигининг бирида ўтади. Ислом олимларининг фатвоси бўйича Қадр кечаси Рамазон ойининг 26-санасидан 27сига ўтар кечаси деб белгиланган. Шу кечада фаришталар ер юзига эзгу амаллар учун юборилади.\nБу кеча – қилган ҳар бир яхши амалларингиз, хайрли ишларнинг савоби минг ҳисса ортиғи билан ёзиладиган тун. Қолаверса, минг ойнинг савобини насиб этади. Қуръоннинг Қадр сурасида бу ойнинг минг ойдан хайрли эканлиги айтилган. Минг ой, бу 83 йил, 4 ойга тенг. Бу деганимиз бир одамнинг умр бўйи Оллоҳ Таолога ибодат қилиши билан баравардир.\nҚадр тунида мусулмонлар биргаликда гуруҳ-гуруҳ бўлиб, жамоат билан маҳаллий масжидларда имомларнинг амри маъруфларини тинглаб, ўзларини қизиқтираётган саволларига жавоб олиб, кўплаб эзгу амалларни ўрганиб, тонггача ибодатда бўлганлари маъқул. Қадр кечасини баъзи фуқаролар саломатлиги ва бошқа ҳолатлар туфайли ўз уйларида кутиб олишлари ҳам мумкин. Умуман, бу маънавий кеча – одамзодни бирликка, ҳамжиҳатликка, ота-онани қадрлашга, оила аъзолари билан яхши муносабатда бўлишга чорлайдиган тун.\nШунингдек, хосиятли Қадр кечасида бажариладиган амаллар бор:\nшу куни кечки ифторликда дуо-тилак айтиш;\nхуфтон намозида 20 ракат таровеҳ намозини ўқиш;\nҚуръон, Ҳадис китоблари ёки пайғамбаримизнинг ҳаёти ҳақидаги тарихини ўқиш;\nҚадр кечасида тонг отгунча тўрт ракат нафл намози ўқилади. Бу тўрт ракат намозга қуйидагича ният қилинади: “Эй Роббим! Ният қилдим Рамазон ойи, Қадр кечасида нафл намозини ўқиш учун”. Бу намознинг ўқилиш тартиби: Биринчи ракатда “Фотиҳа” сураси, сўнг уч марта “Қадр” сурасини ўқиш. Иккинчи ракатда “Фотиҳа” сурасидан кейин уч марта “Ихлос” сурасини ўқиш, учинчи, тўртинчи ракатлар юқоридагидек ўқилади. Ёки ўзи биладиган бошқа сураларни ҳам ўқиса бўлади. Ушбу намозни ўқиб бўлгач, Оллоҳ Таолодан ўзимизга, барча одамзодга, оиламизга омонлик, ризқ-насиба тилаб, бу дунёмиз ва охиратнинг барча ёмонликларидан асрашни тилаш лозим.\n- Қадр кечаси тунги соат 1 ва 3 оралиғида “Таҳажуд”, “Фарз” намозларини ўқишга бўлади. Бу намозлар 4 ракатдан ўқилади.\n- Қадр кечасини имкон қадар уйқусиз ўтказиш лозим. Бироқ, ухлаб қолсангиз ҳам гуноҳ саналмайди.\n- Қадр кечасида ухламасак бўлди, деб, вақтни қимор ўйинлари ўйнаб ёки бемаъни кинолар томоша қилиб, ўтказиш гуноҳ ҳисобланади.\nШундай муборак кечада ота-онани, узоқ-яқин қариндошларни, дўсту ёронларни табриклаб, махсус совға-саломлар бериб, кўнгилларини кўтариш – энг яхши амаллардан бирига киради.\nМинг ойдан ҳам хайрли Қадр тунида тилаган тилакларимиз ҳамда ибодатларимизни Оллоҳ Таоло қабул этгай! Омин!\nМухаммеджан ЕСТЕМИРОВ, ҚМДБнинг ЖҚВ бўйича вакил имоми ўринбосари, 2017-06-20, 11:29 190


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Райҳон дам олиш кунларини фарзандларига бағишлади(Фото)\t10:07, 23 май 2016\tЎзбекистонда хизмат кўрсатган артист Райҳон дам олиш кунларини фарзандлари билан мароқли тарзда ўтказди. Бу ҳақда у ижтимоий тармоқлардаги саҳифаларида маълум қилди. Хусусан, Райҳон фарзандлари Ислом ва Имрон билан ҳайвонот боғига борди. Ўғилларига фаввораларни кўрсатди. Ҳатто улар билан бирга стадионга боришга ҳам улгурди. Якшанба куни эса хонанда ёш тошабинлар театрига Ислом ва Имрон билан биргаликда борди. Мазкур театрда хонанданинг фарзандлари “Уч чўчқача” спектаклини мароқ билан томоша қилди. Айниқса уларга актёр Хасан Солиҳов ижросидаги Бўри образи манзур бўлди. Бу ҳақда хонанда Instagram`даги саҳифасида айтиб ўтар экан, Хасан Солиҳовга таклиф учун раҳмат айтишни ҳам унутмади.


Барча мухолифат ташкилотларини ҳамжиҳатликка чақираман! – Birdamlik.info\nБарча мухолифат ташкилотларини ҳамжиҳатликка чақираман!\nҲурматли мухолифат етакчилари ва фаоллар!\nЎзбекистонда ҳукмронлик қилаётган авторитар тузум халқнинг тинкасини қуритмоқда. Халқимизнинг аҳволи кундан-кунга ёмонлашмоқда.\nМамлакатни ноқонуний эгаллаб олган ҳукумат давлатимиз бойликларини ҳар томонлама талон-тарож қилиб, миллат келажагини барбод қилишда давом этмоқда.\nМамлакатнинг ичидаги мухолифат ҳануз тазйиқ ва таъқиблар остида яшашга маҳкум, мамлакатдан ташқаридаги мухолифат эса дунёнинг турли-туман давлатларида қувғинда, тарқоқ ҳолда фаолият қилмоқда.\nБугунги сиёсий вазиятдан, сиёсий ҳолатдан мамлакатда сиёсий ўзгаришларни фақат мухолифат, мухолиф ташкилотлар амалга ошира олиши ойдин бўлмоқда. Ҳозирги режимнинг мамлакатда сиёсий ислоҳатларни амалга оширишдан бош тортганини ҳаётнинг ўзи исботламоқда. Бу ҳолат мамлакатда яна диктатура тузуми қарор топишига олиб келиши аниқ.\nМен, Бирдамлик Халқ Демократик Партиясининг раҳбари Баҳодирхон Хон Туркистон мамлакатнинг келажаги, халқнинг фаравонлигини ўйлаб Сизларнинг эътиборингизга ҳавола қилинаётган ушбу Манифест лойиҳасини ёздим. Марҳамат ўқиб, лойиҳасига ўз фикрингизни билдиринг. Лозим топсангиз кейинги қадам Мухолифат Меморандуми лойиҳасини ишлаб чиқишга қўшилинг ва биз билан ҳамкорликда иш юритинг!\nБиз, 2020 йил 25 майда Мухолифат Меморандумини қабул қилиш учун мухолифатдаги ташкилотлар ва уларнинг вакиллари, аъзоларини Онлайн конференцияга таклиф қиламиз.\nКонференцияда қатнашиш истагида бўлган мухолифатчилар 15 майдан 23 майгача birdamlik@gmail.com е-майл адресига хат ёзиб, рўйхатдан ўтиши мумкин.\nРўйхатдан ўтган ҳар бир маслакдошларимизга конференцияни ўтказиш тартиби ҳақида батафсил маълумот берилади ҳамда қабул қилишга тайёрланаётган Мухолифат Меморандуми лойиҳаси тақдим этилади.\nМухолифат Меморандуми лойиҳаси муаллифлари Сизларнинг лойиҳа билан танишиб чиқиш асносида пайдо бўлган мақбул фикр-мулоҳазаларингиз ва таклифларингизни албатта инобатга олади.\nКонференция натижасига биноан Манифест тўлиқ эълон қилинади. Унда Манифестга қўшилган мухолифатчиларнинг исм-фамилияси қайд этилади ҳамда Мухолифат Меморандумига қўшилувчилар учун очиқ деб эълон қилинади.\nМарҳамат Манифест лойиҳаси билан танишинг!\nБаҳодир Хон Туркистон\nМухолифатдаги Бирдамлик Халқ Демократик Партияси раҳбари\nМухолифатни қудратга, ҳокимиятга олиб келиш ҳақида\n2020 йил, Май.\nТарихга назар: Маълумки, Каримов собиқ СССР парчалангандан кейин Коммунистик партия раҳнамолари ёрдамида Ўзбекистон ҳукумати тепасига келган, давлат мустақиллигига аввал бошда тиш-тирноғи билан қарши бўлган шахс ҳисобланади. У Ўзбекистонни 27 йил давомида ноқонуний равишда бошқариб, ўзбек халқи, мамлакат аҳли бошига кўп кулфатлар солди. Каримов бошқаруви даврида Ўзбекистон автократик, тоталитар давлатга, ёпиқ жамиятга, Марказий Осиёда иқтисодий аҳволи ночор минтақага айланди. Мамлакатда диктатура тузуми қарор топди.\nБугун: Каримов вафотидан кейин ҳукуматни Мирзиёев ноқонуний равишда эгаллади. Ўзбекистон Республикаси Конституциясига хилоф равишда, ёт сиёсий кучлар ёрдамида президент лавозимини қўлга киритди. Биз бугунги тузумни ҳеч иккиланмасдан Каримов-Мирзиёев тузуми деб баралла айта оламиз. Бу тузум қарийб 30 йилдан буён ҳокимиятни ноқунуний эгаллаб, мамлакатни адолатсиз тамойиллар негизида, халқ хоҳиш-иродасини инобатга олмай, саноқли сиёсий элита талабига мос усулда, зўравонликлар ва бюрократияга таянган ҳолда бошқариб келмоқда.\nКаримов-Мирзиёев тузуми ҳукмронлик қилаётган бир пайтда халқ том маънода қашшоқлашди, хўрланди, зорланди, мол-мулки талон-тарож қилинди, ноҳақликлар, жабру ситамлар кучайди, коррупция, монополизм, непотизм, сансоларликлар авж олди.\nҲукумат тадбиркору ишбилармонларнинг, фермеру бизнесменларнинг фаолиятига аралашишни одатий тусга айлантирди. Халқ эзилгандан эзилди. Ёш авлоднинг келажаги, миллатнинг эртанги куни мавҳумликка юз тутди. Ишсизлик кенг қулоч ёзди. Инсон ҳуқуқлари топталди, сўз эркинлиги, матбуот эркинлиги, фикрлар эркинлигига изн берилмади.\n30 йил давомида сохталиклар, ёлғонларга бурканган сиёсат давлат бошқарувини чин маънода қамраб олди. Бунга сўнгги бор бўлиб ўтган Президент сайлови ва «Янги Ўзбекистон» дея таърифланаётган даврда ўтказилган Парламент сайлови яққол мисол бўла олади.\nЮқоридаги омилларни инобатга олиб, биз, мухолифатдаги сиёсий етакчилар: (Исм, фамилиялар …) ушбу Манифест билан Ўзбекистон халқига мурожаат қилмоқдамиз.\nҚадрли миллатдошларимиз, биз, Сиз азиз халқимизга итоатгўйликка, қуллиққа бўйин эгиб яшашни бас қилингизлар, деб ҳайқиргимиз келади ва бизнинг ҳайқириғимизни қўллаб-қувватлайсизлар деган ўйдамиз.\nБиз сиёсий етакчилар бутун ўзбек халқини сиёсий фаолликка, мухолифатдаги барча сиёсий ташкилотларни ҳамжиҳатликка, бирдамликка, фаолиятларини мувофиқлаштиришга чақирамиз!\nЕтар энди! Қачонгача ёруғ, фаравон кунларни кўрмай яшашда давом этасиз! Сиз эркин мамлакатда, мустақил юртда, озод, ҳур диёрда яшашга, ўз ҳақ-ҳуқуқларингизни талаб қилишга тўла ҳақлисиз! Шундай экан, ҳақ-ҳуқуқларингиз, келажагингиз, фарзандларингиз, авлодларингизнинг келажаги учун дадил ва шахдам қадамлар билан курашинг!\nСизу биз биргаликда миллатимизга мададкор бўлайлик, халқимизнинг мулкдорга айланиб, яхши яшаши учун бор куч-ғайратимиз билан олға интилайлик! Бунинг учун ҳеч иккиланмасдан сиёсий ҳаракат ва партияларга қўшилайлик! Белида белбоғи бор йигит-қизларимиз янги сиёсий ҳаракат ва партиялар тузиб, халқ фаравонлиги йўлида ўз ғоя ва мақсадлари учун кураш йўлига тушсин!\nБиз, Сиз азизларни барча юртдошларимизнинг сиёсий қарашлари, ғоя ва мақсадларини бирдек кўрадиган, барчага бирдек имкон берадиган, зарур ҳолларда қўллайдиган, ҳимоя қиладиган мухолифат платформасига қўшилишга, Мухолифат Меморандумини имзолашга чақирамиз!\nКурашимиз уч босқичдан иборат:\nБиринчи босқич. Мухолифат Меморандуми атрофида барча мухолиф ташкилотларни тенг манфаатли сиёсий ҳамкорликка, барча кучларни ягона нишонга, диктатура тузумига таъсир қилишга, мухолифат партияларни Президент сайловига рўхсат берилишига қаратилади. Бу босқич 2021 йилда бўлиб ўтадиган Президент сайловига старт берилгунча давом этади.\nИккинчи босқич. Сайлов жараёнида ўзаро шаклланган сиёсий маданият, ҳамкорлик доирасида халқни сиёсий фаолликка чақириш. Ғоя ва мақсадлари турлича бўлган мухолифат тарқоқликка йўл қўймаслик учун Мухолифат Мемонрандумини янги босқичга кўтариш.\nУчинчи босқич. Агар мухолифатни бўлиб ўтган сайлов натижалари қаноатлантирмаса, у ҳолда “Бирлашган Мухолифат Иттифоқи”ни ташкил этиш, сайловдан кейин адолатсизликка қарши нозўравон курашни олиб бориш.\nАзиз юртдошлар! Биз билан бирга бўлинг, бизга қўшилинг! Зеро, биз биргаликда бир кучмиз!\nҲаммага ишлаган қонун ва қарорлар нега мухолифат фаолларига ишламайди? 05.11.2019 / Пресс-релизлар\nАҚШнинг Вашингтон шаҳридаги Америка овози радиоси биноси ёнида Баҳодир Хон Туркистон бугун ўзининг очлик акциясини 14 кунини ўтказмоқда 28.10.2019 / Пресс-релизлар\nСўз ва матбуот эркинлигисиз ҳаётдан, очлик афзал! 25.10.2019 / Пресс-релизлар\nСизлар буларга ўхшаманг, булар ўзбек халқининг душманлар 20.10.2019 / Пресс-релизлар\nБирдамлик ХДП раҳбари Баҳодир Хон Туркистон тўрт кундан буён очлик акциясини давом этирмоқда 18.10.2019 / Пресс-релизлар\nБирдамлик ХДП раҳбари Баҳодир Хон Туркистон ўзининг очлик акциясини давом этирмоқда 17.10.2019 / Пресс-релизлар\nБаҳодир Хон Туркистон 15 октябрдан АҚШнинг Вашингтон шаҳрида очлик акциясини эълон қилди 16.10.2019 / Пресс-релизлар\n«Бирдамлик»чилар Грузияда йиғилдилар 30.05.2019 / Пресс-релизлар


II Ўзбек-Беларус ёшлар IT форумида қандай мавзулар кўтарилади? - Darakchi\nЖАМИЯТ 20.11.2019, 16:27\n2018 йилнинг 15 декабрь кун Белоруссия Республика ёшлар иттифоқи (БРЁИ) ва Ўзбекистон ёшлар иттифоқи ўртасида ҳамкорлик тўғрисида муморандум имзоланганди. Ушбу меморандумнинг асосий мақсади – Беларус ва Ўзбекистон ёшлари ўртасида ўзаро алоқаларни ўрнатиш ва ривожлантириш.\n2019 йилнинг 5-9 август кунлари эса Белоруссиянинг Минск шаҳрида «I Беларус-Ўзбекистон IT форуми» бўлиб ўтди. Унда БРЁИ ва Ўзбекистон ёшлар иттифоқи вакиллари ахборот-коммуникация соҳасида ҳамкорликни ривожлантириш бўйича йўл харитаси имзоладилар.\nИкки мамлакатнинг ёшлар ташкилотлари ўртасидаги ҳамкорликни давом эттириш ва ривожлантириш, шунингдек, Ўзбекистон Республикаси ва Беларус Республикаси Бош вазирлари томонидан 2018 йилнинг 2 ноябрь куни тасдиқланган режани амалга ошириш мақсадида 2019 йилнинг 18-23 ноябрь кунлари Ўзбекистонда «II Ўзбек-Беларус ёшлар IT форуми»ни ўтказиш режалаштирилди.\nФорум олтита сессияни ўз ичига олади, улар “Ахборот технологиялари, мобил алоқа хизматлари ва робототехника”, “Ёшлар сиёсати: амалга ошириш ва такомиллаштириш механизмлари”, “Ёшлар тадбиркорлиги. Талабалар гуруҳларини ташкил этиш хусусиятлари”, “Ахборот технологиялари”, “Кўнгиллилар ҳаракати. Ёшларнинг ижтимоий лойиҳалари”, “Минтақавий ва маданий-гуманитар ҳамкорлик. Ёшлар туризми” мавзуларида мунозаралар олиб борилади.\nФорумда юртимизнинг етакчи бизнесменлари ўз маърузалари билан иштирок этишади. Жумладан, My Taxi, Express24, Maxtrack ва Workly асосчиси Акмал Пайзиев, Cambridge ўқув маркази тармоқларининг асосчиси Жаҳонгир Пўлатов, Africa SMM агентлиги директори Акмал Раимов, «Digital Generation Uzbekistan» МЧЖ директори Азамат Жалолов, шунингдек, БРЁИнинг биринчи котиби Дмитрий Сергеевич Воронюк, Белоруссия делегацияси аъзолари шулар жумласидандир.\nФорум ёшлар ўртасида IT соҳасида тажриба алмашишда халқаро майдон яратиш учун имконият бўлиб, икки мамлакатнинг 100 дан ортиқ ёшларини ўзига қамраб олиши кўзда тутилган. Кеча, 19 ноябрь куни ўз ишини бошлаган ушбу форумда Ўзбекистон ва Беларус ёшлар иттифоқи ташкилотлари раҳбарияти вакиллари, IT ва инновация соҳаси экспертлари иштирок этишди.\nФарғонадаги туғруқхонада ҳомиладор аёлнинг вафот этгани юзасидан жиноят иши қўзғатилди\nПаркент тумани маркази гавжумлигига зудлик билан ҳокимлик чора кўриши талаб этилмоқда


Менинг ўғлим ватан ҳимоячиси!, 2-сон\n≡Давр нафаси 🕔08:49, 12.01.2017 ✔1400\n≡Давр нафаси 🕔08:49, 12.01.2017 ✔1452\nТўртта фармацевтика саноат зонаси ташкил этилади\n≡Эшитдингизми? ≡Эшитдингизми? 🕔08:48, 12.01.2017 ✔1197\nМамлакатимизда тўртта фармацевтика саноат зонасини ташкил этиш таклиф қилинмоқда. Президентимизнинг шу ҳақдаги қарори лойиҳаси норматив-ҳуқуқий актлар муҳокамаси порталида эълон қилинди, дейилади gazeta.uz сайтида. Ҳужжатда Бойсун туманида «Бойсун-фарм», Бўстонлиқ туманида «Бўстонлиқ-фарм», Зомин туманида «Зомин-фарм» ва Сирдарё туманида «Сирдарё-фарм» фармацевтика саноат зоналари очилиши кўзда тутилган.\n≡Долзарб мавзу 🕔08:48, 12.01.2017 ✔1583\n≡Долзарб мавзу 🕔08:47, 12.01.2017 ✔1385\nИнтернет-хизматларига тарифлар туширилди\n≡Етти кун ≡Етти кун 🕔08:46, 12.01.2017 ✔1248\nЖорий йилнинг 6 январь кунидан бошлаб Ўзбекистон провайдерлари учун интернет-хизматларига тарифлар 1 Мбит/с. учун (ташқи каналда) 87,57 АҚШ долларига туширилди.\n«Ўзстандарт» виртуал қабулхона очди\n≡Етти кун ≡Етти кун 🕔08:46, 12.01.2017 ✔1365\n«Ўзстандарт» агентлиги бош директорининг виртуал қабулхонаси ишга туширилди.\nҚон томир қисқичи\n≡Етти кун ≡Етти кун 🕔08:45, 12.01.2017 ✔1264\nЎзбек ихтирочиси Умид Мамедов қон томир қисқичини ихтиро қилди. Бу ҳақда Ўзбекистон Интеллектуал мулк агентлиги матбуот хизмати хабар тарқатди.\n12 турдаги маҳсулот экспортига рухсат!\n≡Етти кун ≡Етти кун 🕔08:45, 12.01.2017 ✔1365\nЎзбекистон Президентининг 2016 йил 27 декабрдаги қарори билан 12 турдаги буюм ва маҳсулотлар экспортига ўрнатилган тақиқ бекор қилинди.\nҚаҳратон қиш — совуқ рақамларда\n≡Хориж хабарлари ≡Хориж хабарлари 🕔08:44, 12.01.2017 ✔1268\nЕвропа қитъаси мамлакатлари йилни ноодатий кучли қаҳратон билан бошлади. Ҳаво ҳарорати Цельсий шкаласи бўйича – 30 даражагача тушиб кетди. Совуқ электр энергияси, сув таъминоти ва транспорт ҳаракатини издан чиқарди. Авиарейслар ва поездлар ҳаракати кечиктирилди.\nЗиёратчилар сони ошади\n≡Хориж хабарлари ≡Хориж хабарлари 🕔08:44, 12.01.2017 ✔1173\nСаудия Арабистони ҳукумати жорий йилда ҳаж сафари зиёратчилари сонини 800 мингга ошириб, 2,6 миллионгача етказиш бўйича чора-тадбирларни ишлаб чиқмоқда. Бу ҳақда Қироллик маданият ва ахборот вазирлиги маълум қилган.\n≡Хориж хабарлари ≡Хориж хабарлари 🕔08:43, 12.01.2017 ✔1250\nХитойда дунёдаги энг узун «сузувчи йўл» ишга туширилди. 50 километр узунликдаги ғаройиб йўл Хуншуйхэ дарёси устига қурилган бўлиб, у сув оқими бўйлаб эркин кўтарилиб-тушади. Йўл атрофида 200 мингта қўшимча турли кўнгилочар аттракционлар барпо этилган.\nFМ радиолар ёпилади\n≡Хориж хабарлари ≡Хориж хабарлари 🕔08:43, 12.01.2017 ✔1193\nНорвегияда 11 январдан бошлаб йил охиригача мамлакатдаги барча радиостанциялар FM-диапазонда эфирга чиқишни тўхтатади, дея хабар тарқатди «Finance.ua» онлайн нашри.\n≡Хориж хабарлари ≡Хориж хабарлари 🕔08:43, 12.01.2017 ✔1267\n30 йилдан сўнг Сибирь шаҳарлари Ер юзидан бутунлай йўқолиши мумкин, дея хабар тарқатди «Gismeteo.ru» онлайн нашри.\nВоронежда ҳам парранда гриппи\n≡Хориж хабарлари ≡Хориж хабарлари 🕔08:42, 12.01.2017 ✔1244\nВоронеж ҳайвонот боғида парранда гриппи тарқалиши олдини олиш мақсадида боғда парваришланаётган барча, яъни 44 турдаги ноёб қушлар йўқ қилинди, дея хабар тарқатди Воронеж вилоят прокуратураси матбуот хизмати.\nМенинг ўғлим ватан ҳимоячиси!\n🕔 08:24, 12.01.2017\nПайшанба, 12-Январ 2020 2019 2018 2017 2016\nНафақага чиқиш ёшини менинг ёшимгача туширишни таклиф қиламан!


Коронавирус тестини таҳлил қилувчи кўчма аппарат Қорақалпоғистон Республикасига совға қилинди\nЖаҳонда ва юртимизда коронавирус пандемияси туфайли юзага келган эпидемиологик ҳолат касалликни аниқлаш учун зарур бўлган тест тизимлари ва уларни текшириш ускуналарига бўлган эҳтиёжни кундан кунга ошишига олиб келмоқда. Шу муносабат билан Инновацион ривожланиш вазирлиги томонидан COVID-19 вирусини аниқловчи “Mini 8 Plus Real-Time PSR System” ускунаси ва 1400 та тест тизими Қорақалпоғистон Республикаси Санитария-эпидемиология фаровонлиги марказига беғараз ёрдам сифатида топширилди.\n“Mini 8 Plus Real-Time PSR System” Германияда ишлаб чиқарилган бўлиб, функционал жиҳатдан катта — стандарт аппаратлардан фарқ қилмайди. ПЗР (полимер занжир реакцияси) асосида ишловчи мазкур мобил молекуляр ускуна фойдаланувчилар учун қулай бўлган оддий интерфейс билан жиҳозланган. Бирданига 8 та намунани текшириш қувватига эга бўлиб, аксарият тижорий реагентларга мос келади. Бундан ташқари, тизим автоматик тарзда танланган электрон манзилга маълумотларни юбориш имкониятига эга. Шу боис лаборатория ходимлари иш вақтларидан унумли фойдаланадилар, мижозлар эса зудлик билан касалликка чалинганлари ёки чалинмаганликлари тўғрисида маълумот оладилар.\nУскунанинг созлашга эҳтиёж йўқлиги, енгил ва кичик ҳажмли экани боис уни бемалол лаборатория ичида ёки бошқа жойларга кўчириб юриш мумкин. Олис ҳудудларда диагностика ишларида фойдаланишга мўлжалланган мазкур ускуна автоном режимида ишлашга мўлжалланган бўлиб, розетка орқали ҳам, батареялар орқали ҳам ишлайди.\nМазкур қурилма коронавирус ва бошқа юқумли касалликларни аниқлашдан ташқари генотиплаш, яъни наслдан наслга ўтадиган касалликларни топиш, шунингдек, ҳужайрадаги генларнинг ўзгарганлик даражасини таҳлил қилиш ҳамда озиқ-овқат маҳсулотларининг хавфсизлигини аниқлаш имконини беради. Ҳатто, бу аппарат ёрдамида, масалан, «мол гўшти» деб ёзилган қадоқдаги котлетда товуқ гўштининг бор-йўқлигини ёки зарарли кимёвий моддалар ишлатилган-ишлатилмаганини билиш мумкин.


Қозоғистон-Россия чегарасида озиқ-овқат хавфсизлигини текшириш кучайтирилди\nҚозоғистон Россияда етиштирилган мева-сабзавотлар юзасидан огоҳлантириш эълон қилган.\nТараздаги дўкон, 2019 йилнинг май ойи. Қозоғистон Россияда етиштирилган мева-сабзавотларга нисбатан фитосанитария қоидаларни қатъийлаштирди. (Айдар Ашимов)\nНУР-СУЛТОН – Россиядан Қозоғистонга олиб келинаётган мева-сабзавотлар кўп ҳолларда Қозоғистоннинг озиқ-овқат бўйича хавфсизлик талабларига жавоб бермаяпти, деб хабар берган душанба (9 март) куни AKIpress нашри Қозоғистон қишлоқ хўжалик вазирлигига асосланиб.\nВазирликка кўра, йил бошидан бери Қозоғистон ҳукумати Россияда етиштирилган ва Қозоғистонга юборилган қишлоқ хўжалик маҳсулотларини текширган ва фитосанитария қоидаларининг бузилиши билан боғлиқ 293 та ҳолатни аниқлаган.\nРоссияда етиштирилган мева-сабзавотларга нисбатан қатъийроқ текширувлар 2019 йилдан бери ўтказиб келинмоқда ва коронавирус билан боғлиқ эмас, деб қўшимча қилган вазирлик. Амалиётдан мақсад, қишлоқ хўжалик зараркунандаларининг кириб келишига қарши курашдир.\nВазирликка кўра, «импорт қилинаётган озиқ-овқатлардаги қоидабузарликларни аниқлаш мақсадида Россия билан чегара ҳудудларида 23 та фитосанитария назорат-ўтказиш пунктлари ташкил этилган».\nҚоидабузарларга умумий ҳисобда 10 миллион тенге (26100 АҚШ доллари) жарима солинган, деб қўшимча қилган вазирлик.\nРоссия протекционизмига оид хавотирлар\nБу янгилик Қозоғистон ўз иқтисодиётига зиён келтираётган Кремль сиёсатини жиловлагани ҳақидаги хабарлар ортидан пайдо бўлган.\n2020 йил бошида Қозоғистон Россия етакчилигидаги Евроосиё иқтисодий иттифоқининг (ЕОИИ) адолатсиз чоралари ва Россия сиёсатига жавобан протекционизм чораларини қўллаш ҳақида эълон қилган.\nЕОИИ Россия компанияларининг Қозоғистон бозорини эгаллашига йўл очиб бериб, Қозоғистон компанияларининг Россиядаги фаолиятига тўсқинлик қилади, деб таъкидлаган қозоғистонлик иқтисодчилар ва бизнес етакчилари.\nНур-Султоннинг янги савдо концепцияси «бошқа давлатларнинг ички бозорларни ҳимоя қилишга оид тажрибаси»ни инобатга олган ҳолда ишлаб чиқилган.\nБу қатъият Россиянинг адоватли ҳатти-ҳаракатларига нисбатан очиқ жавобдир, дейди кузатувчилар.\nРоссия «рақобатчиларни йўқ қилиш» учун нобозор механизмлар ва назорат органларини ишга солмоқда, дейди у.\nОлмаоталик иқтисодий таҳлилчи Денис Кривошеев ЕОИИ доирасидаги тажовузкор ҳаракатларга нисбатан Қозоғистоннинг «жавоб» чоралари қўллаш сиёсатини ёқламоқда.\n«Биз кўп ҳолларда протекционистик сиёсат қандай шакллантирилишини англамай, анча вақт орқага чекиниб келдик», деди у.\n«Ички тўсиқлар ва чекловларни бартараф этиш, янада мураккаб ва ношаффоф тўсиқларни ҳосил қилиш – бу нафақат истеъмолчи, балки ишлаб чиқарувчи ҳам ғалаба қозониши керак бўлган ҳақиқий савдо урушидир», дея қўшимча қилди у.\nРоссия ҳаддидан ошяпти, онасини эмсин\nҚозоғистонлик иқтисодчилар эмиш... бу кулгили... Ахир, мамлакатда иқтисодчилар борми? Бу шунчаки алдоқчилик ва буни англаш учун ўта ақлли бўлиш шарт эмас, лақмаларим. Ай-яй,уят типти айтуга. Талаб шу - бу лаънати иттифоқни шошилинч равишда тарк этиш! есин барда-шык! Талаб қиламиз! Талаб қиламиз! Мамлакат бутунлай вайрон бўлишидан олдин бундай иттифоқдан чиқиш керак...\nТўртинчи Рейхни тузиш керак :)))\nБолалар, тотувликда яшайлик!\nАлбатта барча қозоғистонликлар ўз маҳсулотларимизни истеъмол қилиш тарафдори; давлатимизга ишонамиз. Ерларимиз бепоён; қишлоқ хўжалиги ва йилқичиликни ривожлантиришимиз керак. Буғдой билан жуда кўп давлатларни таъминлашимиз мумкин.\nМен охирги ёзганларингизга қўшилмайман; биз аввал ўзимизни таъминлашимиз керак. Ҳар куни 30 тонна буғдой, маккажўхори ва бошқалар ортилган ўнлаб юк машиналари Уральскка кириб боради. Уральск эса шундоқ ҳам МАМЛАКАТ агромажмуасининг энг ривожланган минтақаларидан бири.\nТаҳлилчилар: ЕОИИ коронавирус таъсири натижасида заифлашди\nКоронавирус пандемияси вақтида юзага келган тарқоқлик туфайли ички норозилик кучаяр экан, Москва раҳбарлигидаги ЕОИИ истиқболи яна шубҳа остида қолган, дейди кузатувчилар.